text:
Kodi mungakonde kuwerenga nkhaniyi mu %%?
Baibulo la pa Intaneti
BAIBULO LA DZIKO LATSOPANO LA MALEMBA OPATULIKA
Kodi mungakonde kuwerenga nkhaniyi mu %%?
4 “Uwu ndi uthenga wochokera kwa ine mfumu Nebukadinezara wopita kwa anthu a mitundu yosiyanasiyana, olankhula zinenero zosiyanasiyana amene akukhala padziko lonse lapansi:+ Mukhale ndi mtendere wochuluka.+
2 Ndaona kuti n’kwabwino kuti ndikuuzeni+ zizindikiro ndi zodabwitsa zimene Mulungu Wam’mwambamwamba wandichitira.
3 Zizindikiro zake n’zazikulu ndipo zodabwitsa zake n’zamphamvu.+ Ufumu wake udzakhalapo mpaka kalekale+ ndipo ulamuliro wake udzakhalapo ku mibadwomibadwo.+
4 “Ine Nebukadinezara ndinali kukhala mosatekeseka+ m’nyumba mwanga ndipo zinthu zinali kundiyendera bwino m’nyumba yanga yachifumu.+
5 Kenako ndinalota maloto amene anayamba kundichititsa mantha.+ Ndili pabedi langa ndinaona zithunzithunzi ndi masomphenya m’maganizo mwanga. Zimenezi zinayamba kundichititsa mantha.+
6 Pamenepo ndinalamula kuti amuna onse anzeru a m’Babulo abwere kwa ine kuti adzandimasulire malotowo.+
7 “Chotero ansembe ochita zamatsenga, anthu olankhula ndi mizimu, Akasidi+ ndi okhulupirira nyenyezi+ anabwera kwa ine ndipo ndinawauza malotowo, koma iwo sanathe kuwamasulira.+
8 Kenako Danieli, amene ndinamupatsa dzina lakuti Belitesazara+ pofuna kulemekeza mulungu wanga,+ amenenso mwa iye muli mzimu wa milungu yoyera,+ anabwera kwa ine ndipo ndinamuuza malotowo. Ndinati:
9 “‘Iwe Belitesazara mkulu wa ansembe ochita zamatsenga,+ ndikudziwa bwino kuti mzimu wa milungu yoyera uli mwa iwe+ ndipo palibe chinsinsi chimene umavutika nacho.+ Chotero ndiuze zimene ndinaona m’maloto anga ndi kumasulira kwake.+
10 “‘Ine ndinaona masomphenya nditagona pabedi langa.+ Ndinaona mtengo+ wautali kwambiri+ uli pakati pa dziko lapansi.
11 Mtengowo unakula ndipo unakhala wamphamvu kwambiri. Unatalika mpaka kufika kumwamba ndipo unali kuonekera ngakhale kumalekezero a dziko lonse lapansi.+
12 Masamba ake anali okongola ndipo unali ndi zipatso zambiri. Mumtengomo munali zakudya zokwanira chamoyo chilichonse. Nyama zakutchire+ zinali kukhala mumthunzi wake.+ Mbalame zam’mlengalenga zinali kukhala panthambi zake+ ndipo zamoyo zonse zinali kupeza chakudya mmenemo.
13 “‘Nditagona pabedi langa, ndinapitiriza kuona masomphenya ndipo ndinangoona mlonda+ woyera+ akutsika kuchokera kumwamba.
14 Mlondayo anali kulankhula mofuula kuti: “Gwetsani mtengowo+ ndipo dulani nthambi zake. Yoyolani masamba ake ndi kumwaza zipatso zake. Nyama zithawe pansi pake ndipo mbalame zichoke panthambi zake,+
15 koma musiye chitsa chake munthaka. Chitsacho muchikulunge ndi mkombero wachitsulo ndi wamkuwa. Chikhale pakati pa udzu wakutchire ndipo chizinyowa ndi mame akumwamba. Chikhalenso pakati pa nyama zakutchire ndi udzu wa padziko lapansi.+
16 Mtima wake usinthidwe kuchoka kumtima wa munthu n’kukhala mtima wa nyama+ ndipo padutse nthawi zokwanira 7.+
17 Alonda+ ndi amene alamula zimenezi. Angelo oyera ndi amene apempha zimenezi ndi cholinga chakuti anthu adziwe kuti Wam’mwambamwamba ndiye Wolamulira wa maufumu a anthu,+ ndiponso adziwe kuti iye akafuna kupereka ulamuliro kwa munthu aliyense, amamupatsa+ ndipo amaika ngakhale munthu wonyozeka kwambiri kuti azilamulira.”+
18 “‘Amenewa ndiwo maloto amene ine Mfumu Nebukadinezara ndinalota. Tsopano iwe Belitesazara umasulire malotowa, pakuti amuna ena onse anzeru a mu ufumu wanga alephera kuwamasulira.+ Koma iwe ungathe kuwamasulira chifukwa mzimu wa milungu yoyera uli mwa iwe.’+
19 “Pa nthawi imeneyo Danieli, wotchedwa Belitesazara,+ anada nkhawa kwa kanthawi ndipo anachita mantha.+
“Chotero mfumuyo inamuuza kuti, ‘Iwe Belitesazara, malotowa ndi kumasulira kwake zisakuchititse mantha.’+
“Belitesazara anayankha kuti, ‘Inu mbuyanga, zikanakhala bwino malotowa akanakhala okhudza anthu amene amadana nanu. Zikanakhalanso bwino kumasulira kwake kukanakhala kokhudza adani anu.+
20 “‘Inu munaona mtengo umene unakula kwambiri ndipo unakhala wamphamvu kwambiri. Mtengowo unatalika mpaka kufika kumwamba ndipo unali kuoneka padziko lonse lapansi.+
21 Masamba ake anali okongola ndipo unali ndi zipatso zambiri. Mumtengomo munali zakudya zokwanira chamoyo chilichonse. Nyama zakutchire zinali kukhala pansi pake.+ Mbalame zam’mlengalenga zinali kukhala panthambi zake.
22 Mtengowo ndinuyo mfumu,+ chifukwa mwakula ndipo mwakhala ndi mphamvu. Ulemerero wanu wakula mpaka kufika kumwamba+ ndipo ulamuliro wanu wafika kumalekezero a dziko lapansi.+
23 “‘Chifukwa chakuti inu mfumu munaona mlonda woyera+ akutsika kuchokera kumwamba, akunena kuti: “Gwetsani mtengowo ndipo muuwononge, koma musiye chitsa chake munthaka, mutachikulunga ndi mkombero wachitsulo ndi wamkuwa, chikhale pakati pa udzu wakutchire ndipo chizinyowa ndi mame akumwamba, chikhale limodzi ndi nyama zakutchire kufikira patadutsa nthawi zokwanira 7,”+
24 lamulo+ la Wam’mwambamwamba+ ligwera inu mbuyanga mfumu,+ ndipo kumasulira kwake ndi uku:
25 Inuyo adzakuthamangitsani pakati pa anthu ndipo muzidzakhala pakati pa nyama zakutchire.+ Muzidzadya udzu ngati ng’ombe+ ndipo muzidzanyowa ndi mame akumwamba. Ndiyeno padzadutsa nthawi zokwanira 7+ kufikira mutadziwa kuti Wam’mwambamwamba ndiye Wolamulira wa maufumu a anthu,+ ndiponso kuti akafuna kupereka ulamuliro kwa munthu aliyense, amamupatsa.+
26 “‘Popeza ananena kuti asiye chitsa cha mtengowo,+ inu mudzayambiranso kulamulira mu ufumu wanu mutadziwa kuti Mulungu ndiye akulamulira kumwamba.+
27 Chotero inu mfumu, chonde mverani malangizo anga+ ndipo chotsani machimo anu pochita zolungama.+ Muchotsenso zolakwa zanu pochitira chifundo osauka.+ Mukatero, mwina zinthu zidzapitiriza kukuyenderani bwino kwa nthawi yaitali.’”+
28 Zonsezi zinagweradi mfumu Nebukadinezara.+
29 Patapita miyezi 12 kuchokera pamene analota maloto amenewa, Nebukadinezarayo anali kuyenda padenga la nyumba yachifumu ya ku Babulo.
30 Mfumuyo inali kunena kuti:+ “Kodi uyu si Babulo Wamkulu amene ine ndamanga ndi mphamvu zanga zazikulu+ ndiponso ndi ulemerero wanga waukulu ndi cholinga chakuti kukhale nyumba yachifumu?”+
31 Mfumuyo ili mkati molankhula mawu amenewa, kumwamba kunamveka mawu akuti: “Tamvera iwe mfumu Nebukadinezara! ‘Ufumu wachoka m’manja mwako,+
32 ndipo akuthamangitsa pakati pa anthu. Uyamba kukhala pakati pa nyama zakutchire+ ndipo uzidzadya udzu ngati ng’ombe. Ndiyeno padutsa nthawi zokwanira 7 kufikira utadziwa kuti Wam’mwambamwamba ndiye Wolamulira wa maufumu a anthu, ndiponso kuti akafuna kupereka ulamuliro kwa munthu aliyense, amamupatsa.’”+
33 Nthawi yomweyo+ mawuwa anakwaniritsidwa pa Nebukadinezara ndipo anathamangitsidwa pakati pa anthu. Iye anayamba kudya udzu ngati ng’ombe ndipo thupi lake linkanyowa ndi mame akumwamba. Tsitsi lake linatalika kwambiri ngati nthenga za chiwombankhanga ndipo zikhadabo zake zinatalika ngati za mbalame.+
34 “Pamapeto pa masiku amenewa,+ ine Nebukadinezara ndinakweza maso anga kumwamba+ ndipo nzeru zanga zinayamba kubwerera. Ndinatamanda Wam’mwambamwamba+ ndipo amene adzakhalapo mpaka kalekale ndinamutamanda ndi kumulemekeza,+ chifukwa ulamuliro wake udzakhalapo mpaka kalekale ndipo ufumu wake udzakhalapo ku mibadwomibadwo.+
35 Iye amaona anthu onse okhala padziko lapansi ngati opanda pake+ ndipo amachita zinthu mogwirizana ndi chifuniro chake pakati pa makamu akumwamba ndi pakati pa anthu okhala padziko lapansi.+ Palibe aliyense amene angaletse dzanja+ lake kapena kumufunsa kuti, ‘Mukuchita chiyani?’+
36 “Ndiyeno kuti ndipezenso ulemerero wa ufumu wanga, ukulu ndi nzeru zanga zinayamba kubwerera kwa ine.+ Pamenepo alangizi anga ndi nduna zanga anayamba kufunsiranso malangizo anga. Kenako ndinabwezeretsedwa pampando wanga wachifumu ndipo anthu anayamba kundipatsa ulemu waukulu.+
37 “Tsopano ine Nebukadinezara ndikutamanda, kukweza ndi kulemekeza Mfumu yakumwamba,+ chifukwa ntchito zake zonse ndizo choonadi, njira zake ndi zolungama,+ ndiponso amatha kutsitsa anthu onyada.”+
Patsani ena
Patsani ena
Danieli 4
Baibulo la Dziko Latsopano la Malemba Opatulika
https://www.jw.org/finder?docid=1011452&Book=27&Chapter=4&wtlocale=CN&srcid=share
Chichewa
mailto:?body=Werengani Baibulo Pawebusaitiyi%0a%0ahttps%3A%2F%2Fwww.jw.org%2Ffinder%3Fdocid%3D1011452%26Book%3D27%26Chapter%3D4%26wtlocale%3DCN%26srcid=share&subject=Werengani Baibulo Pawebusaitiyi
https://assetsnffrgf-a.akamaihd.net/assets/m/1011208/univ/wpub/1011208_univ_sqr_xl.jpg


c: text/html

text:
MAY 15, 2015
CHILE
A Mboni Anathandiza Anthu Okhudzidwa ndi Madzi Osefukira ku Chile
SANTIAGO, Chile—Pa March 25, 2015, mvula yambiri inagwa m’dera la Atacama kumpoto kwa dziko la Chile ndipo inachititsa kuti madzi asefukire n’kuwononga zinthu zambiri. Anthu oposa 30,000 anakhudzidwa ndi ngoziyi. Anthu pafupifupi 25 anafa ndipo ena pafupifupi 3,000 nyumba zawo zinawonongekeratu moti akukhala m’matenti. Padutsa zaka 80 kuchokera pamene mvula inawononga zinthu kwambiri chonchi m’derali.
Ofesi ya Mboni za Yehova ku Chile inanena kuti palibe wa Mboni amene anafa kapena kuvulala kwambiri. Komabe nyumba 7 za a Mboni zinagwa ndipo zambiri zinawonongeka. Nyumba ya Ufumu imodzi yomwe ndi malo olambirira a Mboni za Yehova inagwa ndipo ziwiri zinawonongeka ndi madzi osefukirawa.
A Mboni za Yehova anakonza komiti yothandiza anthu omwe anakhudzidwa ndi ngoziyi mumzinda wa Copiapó, womwe ndi umodzi mwa mizinda imene inakhudzidwa kwambiri ndi mvulayi. Komitiyi inkafufuza anthu amene akhudzidwa ndi ngoziyi komanso inakhazikitsa ntchito yochotsa matope ndi zinyalala. Woimira ofesi ya a Mboni m’dzikoli anatumizidwa kuti akathandize ndi kulimbikitsa a Mboni a m’derali. Ngoziyi itangochitika, a Mboni a m’mizinda ya Antofagasta, Arica, Calama, Caldera, Iquique ndi La Serena anatumiza katundu kuti athandize a Mboni anzawo omwe anakhudzidwa ndi ngoziyi.
Bambo Jason Reed, omwe ndi mneneri wa Mboni za Yehova ku Chile ananena kuti: “Tikumvera chisoni anthu amene akhudzidwa ndi ngoziyi ndipo komiti imene takhazikitsayi ikuthandiza mwakhama pa ntchito yochotsa zinyalala ndi matope komanso pa ntchito yomanganso nyumba zimene zinagwa. Tikuyesetsanso kulimbikitsa aliyense amene wakhudzidwa ndi madzi osefukirawa.”
Lankhulani Ndi:
Kuchokera Kumayiko Ena: J. R. Brown, Office of Public Information, tel. +1 718 560 5000
Chile: Jason Reed, tel. +56 2 2428 2600

robotstxt: allowed

filter: keep


text:
- Zodabwitsa zomwe zidachitika pambuyo pakuphedwa Imam Hus...
- zodabwitsa zomwe zidachitika pambuyo pakuphedwa Imam Husain...
- Zodabwitsa zomwe zidachitika pambuyo pakuphedwa Imam Hus...
- Zodabwitsa zomwe zidachitika pambuyo pakuphedwa Imam H...
- Ubwino wa Imam Husain 1
- University yachisilamu yoyamba ku Malawi
- Uthenga wa mtsogoleri wamkulu wa dziko la Iran(Khamenei) p...
- Wahabi akuti zomwe zidamuchitikira Fatima (S.A) ndi bodza ch...
- Ulemelero ndi ubwino wa mwezi wa Ramadhan
Zodabwitsa zomwe zidachitika pambuyo pakuphedwa Imam Husain(a) 4
Mukuyang’ana kwa mashia akunena kuti Mtumiki wawo Muhammad (s.a.w.w) ndi yemweyo yemwe Ahlusunnah ali nawo. Kusonyeza kuti Mtumiki wawo onsewa ndi Muhammad bin Abdullah.
Mipatuko iwiri imeneyi (Shia ndi Sunni) ndiofanana muzikhulupiriro zokhudza Mtumiki (s.a.w.w). Onse amakhulupirira kuti Mtumiki ndi: - otumizidwa ndi Mulungu. - Mtumiki omaliza. - Munthu...
Ahlusunnat ali a mipatuko inayi:1- Hannafi 2- Hanbali 3 –Shafi ndi Maliki. Kuchokera mmipatuko imeneyi pakupezekanso mipatuko ina ing’ono ing’ono yomwe ikuchokera mmenemu monga mmpatuko wa...
Maulawi Abdulrahim (sunni) akunena kuti: “Pakati pa mawahhabi ndi sunni pali kusiyana kwambiri pakuganiza ndizikhulupiriro....Mau anga kwa asilamu asunni anzanga ndi oti mpatuko...
Shaikh wapa Azhar adanena kuti: Mubarrak pofuna kusangalatsa Zionists adali kutilimbikitsa kuti tizigwiritsa ntchito mafatwa achiwahhabi osochera ndikumazetsa kusiyana maganizo pakati pa...
Kupempha chithandizo kwa Mulungu kudzera mwa Atumiki ndi anthu oyera sizikutanthauza kuti anthu amenewa tikuwayika pamalo ofanana ndi Mulungu ayi, koma kuti chifukwa cha ulemelero...
Munthu amene waikira umboni za umodzi wa Mulungu ndi utumiki wa Muhammad ndinso ndikuimika mapemphero, kupereka chopereka, kusala chakudya mmwezi wa Ramadhan ndikupita ku hajji ndi msilamu...
Muchisilamu muli nkhani yoti msilamu wina aliyense ali ndi ufulu (Haqq) kwa msilamu nzake. Angakhale zinyamanso zili ndi ufulu kwa munthu mwachitsanzo ngati munthu ali ndi chinyama chomwe...
Monga momwe tidalongosolera kukumana kwadutsa pankhani ya mapata achipembedzo cha chisilamu kuti ndi kukhulupirira za umodzi wa Mulungu, Utumiki wa Muhammad ndi Kuuka kwa akufa.
Mulungu povumbulutsa Muhammad (s.a.w.w) kukhala Mtumiki adapereka mtendere waukulu kwa mtundu wa anthu kuti achoke mu umbuli ndi kuponderezedwa. Mtumiki ndi ntchito yake yaikulu yomwe...
Hz;Nuh (as)’ın Kısaca Hayatını Kur’an ışığında anlatmaya çaılışarak o dönemdeki toplumsal sıkıntıları tahlil ederek bu dönemdeki toplumun yaşadıklarına benzerlik yönlerinide ele aldık.
Liu lotiأمّيّ muchiluya likuchokera pa mau awiri أمّ (mai) kapena أمّة (Gulu). Anthu otanthauzira Quran adati Ummiyy kutanthauza kusawerenga monga momwe adabadwira mwa mai ake ndipo...
“ Ngati utsogoleri wadziko lapansi udakapatsidwa mmanja mwa Muhammad, dziko lapansi lidakakhala pachisangalalo. Chisilamu chidakatsogolera dziko lonse ku kupambana ndikuthetsa mavuto onse.”
Kodi zikhulupiriro zimenezi ndizoona? Mtumiki yemwe Mulungu akumutcha kuti Rahmatulilialamina, oti kungo mwalira alibenso phindu? Ndichifukwa chiyani ife mu athana pambuyo pakuvomereza...
Muhammad Abdul Wahhabi adanena mubukhu lake la Tauhid kuti kupereka dzina la Abdul posakhala Mulungu ndi shrik, pachifukwachi iye adanena kuti Hazrat Adam ndi mkazi wake ndi mamushrik...
Fatima ndi mwana wa Mtumiki (s.a.w.w). Iye ali maina opatsidwa (laqab) ambiri monga: Zahra, Maridhiyya, Batuli, Muhditha ...
Fatima ndi mwana wa Mtumiki (s.a.w.w). Iye ali maina opatsidwa (laqab) ambiri monga: Zahra, Maridhiyya, Batuli, Muhditha.Tikafuna kukamba za upamwamba wake pamaso pa bambo ake (s.a.w.w)...
Ma wahhabi su’udi mchaka cha 1220 kapena 1221 adachita chiwembu nzinda wa Madina ndipo adauzungulira kwa chaka chimodzi ndi theka ndipo mapeto ake nzindawu udakhala mmanja mwawo.
Ma wahhabi su’udi mchaka cha 1220 kapena 1221 adachita chiwembu nzinda wa Madina ndipo adauzungulira kwa chaka chimodzi ndi theka ndipo mapeto ake nzindawu udakhala mmanja mwawo.
Iye azamenya nkhondo ndi adani ake komanso otsutsana naye. Chifukwa choti pazapezeka magulu ena omwe sadzagwirizana ndizomwe azidzalalikira ndikuitanira iye komanso kukhazikitsa kwake...
Mtumiki adanena kuti nthawi ya Imam Zaman umoyo wudzakhala wapamwamba kuposa nyengo zonse ndipo chuma chidzapita patsogolo komanso nthaka sidzasiya kanthu osakameretsa.
Pankhani yakubwera kwa Mahdi mashia ndi Ahlu sunnat ndiogwirizana maganizo angakhalenso amene sali asilamu za Imam ameneyu zidalembedwa mmabuku awo kuti kumapeto kwa dziko kudzabwera...
Imam Mahdi (a.s) asadabwere padzakhala zinonetsero zakubwera kwake ndipo zionetsero zimenezi zili za mitundu iwiri: a- Zionetsero zakumayambiriro kwa kubwera kwake.
Imam Mahdi (a.s) asadabwere padzakhala zinonetsero zakubwera kwake ndipo zionetsero zimenezi zili za mitundu iwiri: a- Zionetsero zakumayambiriro kwa kubwera kwake. b- Zionetsero...
Mulungu adati: “E! Adam, wamudziwa bwanji Muhammad poti ine sindidamulenge?” Adayankha: “ Nthawi yomwe mudandilenga ndidayang’ana kuchimpando chanu chaufumu ndipo ndidaona kutalembedwa mau...
zodabwitsa zomwe zidachitika pambuyo pakuphedwa Imam Husain(a)3
Zodabwitsa zomwe zidachitika pambuyo pakuphedwa Imam Husain(a)2
Zodabwitsa zomwe zidachitika pambuyo pakuphedwa Imam Husain(a)1
Zionetsero za Husain(a) mu Quran 5
Zionetsero za Husain(a) mu Quran 4
Zionetsero za Husain (a) mu Quran 3


text:
Nkhani 92: Yesu Aukitsa Akufa
MTSIKANA mukumuona apa’yu ali ndi zaka 12. Yesu wagwira dzanja lake, ndipo mai ndi atate wake aima pafupi naye. Kodi mukudziwa chifukwa chake akuoneka kukhala wachimwemwe? Tiyeni tione.
Atate wa mtsikana’yo ndi munthu wochuka wochedwa Yairo. Tsiku lina mwana wake wamkazi’yu akudwala, ndipo akugonekedwa pa kama. Koma sakupeza bwino konse. Iye akungodwala moonjezereka-onjezereka. Yairo ndi mkazi wake akudera nkhawa kwambiri, chifukwa kukuonekera kuti buthu lao’lo lidzafa. Iye ndiye mtsikana wao mmodzi yekha. Chotero Yairo akumka kukafuna-funa Yesu. Iye wamva za zozizwitsa zimene Yesu akuchita.
Pamene Yairo akupeza Yesu, pali khamu lalikulu lom’zinga. Koma Yairo akulowa m’khamulo nagwa pa mapazi a Yesu. ‘Mwana wanga wamkazi akudwala kwambiri ndithu,’ akutero. ‘Chonde, bwerani mudzam’chiritse,’ akupempha motero. Yesu akuti ndidzafika.
Pamene iwo akuyenda, khamulo likupitirizabe kukankhana kuti adze pafupi. Yesu akuima mwadzidzidzi. Iye akufunsa kuti, ‘Wandikhudza ndani?’ Yesu anamva mphamvu ikutuluka mwa iye chotero iye akudziwa kuti wina wake wam’khudza. Koma ndani? Ndiye mkazi amene wakhala akudwala kwambiri kwa zaka 12. Iye anadza nakhudza zobvala za Yesu nachiritsidwa!
Izi zikupangitsa Yairo kumva bwino kwambiri, chifukwa angathe kuona m’mene kuliri kosabvuta kwa Yesu kuchiritsa munthu. Komano mthenga ukufika. Ukuuza Yairo kuti, ‘Musabvute’nso Yesu. Buthu lanu’lo langofa kumene.’ Yesu akumvera izi patali nati kwa Yairo: ‘Usadere nkhawa adzapeza bwino.’
Pamene iwo kenako akufika ku nyumba ya Yairo, anthu akulira mwa chisoni chachikulu. Koma Yesu akuti: ‘Tontholani. Mwan’yo sanafe. Ali mtulo chabe.’ Koma iwo akuseka Yesu monyodola, chifukwa chakuti akudziwa kuti iye wafa.
Pamenepo Yesu akutenga atate wa buthu’lo ndi amai ndi atumwi ake atatu kulowa m’chipinda m’mene mwagona mwana’yo. Iye akum’gwira dzanja nati: ‘Tauka!’ Ndipo anakhala ndi moyo, monga momwe’di mukuonera pano. Ndipo iye akunyamuka ndi kuyenda-yenda! N’cho chifukwa chake amai ndi atate wake ali achimwemwe kopambana.
Uyu sindiye munthu woyamba kuukitsidwa kwa akufa ndi Yesu. Woyamba amene Baibulo limam’simba ndiye mwana wamwamuna wa mkazi wamasiye amene amakhala mu mzinda wa Nayini. Pambuyo pake, Yesu akuukitsa’nso Lazaro, mbale wa Mariya ndi Marita, kwa akufa. Pamene Yesu alamulira monga mfumu ya Mulungu, adzaukitsa anthu ochuluka kwambiri. Kodi sitingakhale okondwa ndi zimene’zo?
Luka 8:40-56; 7:11-17; Yohane 11:17-44.
Mafunso
- Kodi atate wa mtsikana ali pachithunziyu ndi ndani, ndipo n’chifukwa chiyani iye ndi mkazi wake akuda nkhaŵa kwambiri?
- Kodi Yairo akuchita chiyani atapeza Yesu?
- Kodi n’chiyani chikuchitika pamene Yesu akupita ku nyumba ya Yairo, ndipo kodi Yairo akulandira uthenga wotani ali panjira?
- N’chifukwa chiyani anthu amene ali m’nyumba ya Yairo akumuseka Yesu?
- Atatenga atumwi atatu ndi atate ndi amayi a buthulo kuloŵa nawo m’chipinda mwa buthulo, kodi Yesu akuchita chiyani?
- Kodi ndani winanso amene Yesu wamuukitsa kwa akufa, ndipo kodi zimenezi zikusonyeza chiyani?
Mafunso ena
- Ŵerengani Luka 8:40-56.
Kodi Yesu anasonyeza bwanji chifundo ndiponso kum’ganizira mkazi amene anali ndi nthenda yakukha mwazi, ndipo kodi akulu achikristu masiku ano angaphunzirepo chiyani pamenepa? (Luka 8:43, 44, 47, 48; Lev. 15:25-27; Mat. 9:12, 13; Akol. 3:12-14)
- Ŵerengani Luka 7:11-17.
Kodi anthu amene wokondedwa wawo anafa angalimbikitsidwe kwambiri bwanji ndi zimene Yesu anachita kwa mkazi wamasiye wa ku Nayini? (Luka 7:13; 2 Akor. 1:3, 4; Aheb. 4:15)
- Ŵerengani Yohane 11:17-44.
Kodi Yesu anasonyeza bwanji kuti n’chinthu chachibadwa kulira wokondedwa wathu akamwalira? (Yoh. 11:33-36, 38; 2 Sam. 18:33; 19:1-4)
Onaninso
Kamtsikana Kanakhalanso ndi Moyo
Yesu atanena kuti mtsikana womwalirayo akugona anthu anayamba kuseka kwambiri. Kodi anthuwo sankadziwa kuti Yesu akhoza kuchita chiyani?
Yesu Anaukitsa Mwana Wamwamuna wa Mzimayi Wamasiye
Anthu amene anaona Yesu akuukitsa mnyamatayo anamvetsa tanthauzo lake.
Yesu Anaukitsa Lazaro
Panali zinthu ziwiri zimene zinachititsa anthu amene ankatsutsa Yesu kuti alephere kukana zoti Yesu anaukitsa Lazaro.


text:
Kodi mungakonde kuwerenga nkhaniyi mu %%?
Baibulo la pa Intaneti
BAIBULO LA DZIKO LATSOPANO LA MALEMBA OPATULIKA
Kodi mungakonde kuwerenga nkhaniyi mu %%?
7 Tsopano pa nkhani imene munalemba ija, ndi bwino kuti mwamuna asakhudze+ mkazi.
2 Koma chifukwa cha kuwanda kwa dama,+ mwamuna aliyense akhale ndi mkazi wakewake+ ndipo mkazi aliyense akhale ndi mwamuna wakewake.
3 Mwamuna azipereka kwa mkazi wake mangawa ake,+ mkazinso achite chimodzimodzi kwa mwamuna wake.+
4 Mkazi asachite ulamuliro pathupi lake. Ulamulirowo ukhale ndi mwamuna wake.+ Mwamunanso asachite ulamuliro pathupi lake, koma ulamulirowo ukhale ndi mkazi wake.+
5 Musamanane,+ kupatulapo ngati mwagwirizana kuimitsa kaye mangawawo kwa nthawi yodziwika,+ kuti muthere nthawi pa kupemphera, kenako mukhalenso mwa nthawi zonse, kuopera kuti Satana angapitirize kumakuyesani+ mukalephera kudzigwira.+
6 Komabe, ndikunena zimenezi mokupatsani ufulu wozitsatira,+ osati mokulamulani.+
7 Koma ndikanakonda amuna onse akanakhala ngati ineyo.+ Komabe, aliyense ali ndi mphatso+ yake yochokera kwa Mulungu. Wina m’njira iyi, winanso m’njira inayo.
8 Tsopano ndikunena kwa osakwatira+ ndi kwa akazi amasiye kuti, ndi bwino akhalebe mmene ineyo ndililimu.+
9 Koma ngati sangathe kudziletsa,+ akwatire, pakuti ndi bwino kukwatira+ kusiyana ndi kuvutika ndi chilakolako.+
10 Kwa okwatira ndikupereka malangizo awa, kwenikweni osati ineyo koma Ambuye,+ kuti mkazi asasiye mwamuna wake,+
11 koma ngati angamusiye, akhale choncho wosakwatiwa. Apo ayi, abwererane ndi mwamuna wakeyo. Mwamunanso asasiye mkazi wake.
12 Koma kwa enawa, ineyo, osati Ambuye,+ ndikunena kuti: Ngati pali m’bale amene ali ndi mkazi wosakhulupirira, ndipo mkaziyo akulola kukhala naye, asamusiye mkaziyo.
13 Ndiponso mkazi amene mwamuna wake ndi wosakhulupirira, koma mwamunayo akulola kukhala naye, asamusiye mwamuna wakeyo.
14 Pakuti mwamuna wosakhulupirira amayeretsedwa chifukwa cha mkazi wake, ndiponso mkazi wosakhulupirira amayeretsedwa chifukwa cha m’baleyo, apo ayi, ana anu akanakhala osayera,+ koma tsopano ndi oyera.+
15 Koma ngati wosakhulupirirayo wachoka,+ achoke. M’bale kapena mlongo sakhala womangika zinthu zikatero, koma Mulungu anakuitanani kuti mukhale mu mtendere.+
16 Pakuti mkaziwe, ukudziwa bwanji, mwina ungapulumutse mwamuna wako?+ Kapena mwamunawe, ukudziwa bwanji, mwina ungapulumutse mkazi wako?+
17 Munthu aliyense akhale mmene Yehova wamugawira gawo lake,+ mmene Mulungu wamuitanira.+ Izi n’zimene ndikukhazikitsa+ m’mipingo yonse.
18 Kodi pali mwamuna amene anaitanidwa ali wodulidwa?+ Akhalebe wodulidwa. Alipo kodi amene anaitanidwa ali wosadulidwa?+ Asadulidwe.+
19 Mdulidwe+ sutanthauza kalikonse, ndipo kusadulidwa+ sikutanthauza kanthu, koma kusunga malamulo a Mulungu ndiko kofunika.+
20 Wina aliyense akhalebe+ mmene analili poitanidwa.+
21 Kodi unaitanidwa uli kapolo? Usade nazo nkhawa zimenezo,+ koma ngati ungathenso kumasuka, tengerapo mwayi pamenepo.
22 Pakuti aliyense amene ali mwa Ambuye amene anaitanidwa ali kapolo ndi womasulidwa wa Ambuye,+ momwemonso amene anaitanidwa ali mfulu+ ndi kapolo+ wa Khristu.
23 Munagulidwa pa mtengo wokwera,+ lekani kukhala akapolo+ a anthu.
24 Abale, wina aliyense akhalebe mmene analili+ poitanidwa, ndipo akhalebe pa ubwenzi ndi Mulungu.
25 Tsopano kunena za amene sali pabanja, ndilibe lamulo lililonse la Ambuye, koma ndikupereka maganizo anga+ monga munthu amene ndinasonyezedwa chifundo ndi Ambuye+ kuti ndikhale wokhulupirika.+
26 Chotero ndikuganiza kuti zingakhale bwino, malinga ndi mavuto amene tili nawo, kuti mwamuna akhalebe mmene alili.+
27 Kodi ndiwe womangika kwa mkazi?+ Leka kufunafuna njira yomasukira.+ Kodi ndiwe womasuka kwa mkazi? Leka kufunafuna mkazi.
28 Koma ngakhale utakwatira, sikuti uchimwa.+ Ndipo ngati amene sali pabanja walowa m’banja, sikuti wachimwa. Komabe, olowa m’banjawo adzakhala ndi nsautso m’thupi mwawo.+ Choncho ine ndikukutetezani.
29 Komanso abale dziwani izi: Nthawi yotsalayi yafupika.+ Choncho amene ali ndi akazi azikhala ngati alibe,+
30 ndipo amene akulira azikhala ngati amene sakulira. Amene akusangalala azikhala ngati amene sakusangalala, ndipo amene amagula zinthu azikhala ngati opanda kanthu.
31 Amene amagwiritsira ntchito dzikoli+ azikhala ngati amene sakuligwiritsira ntchito mokwanira, pakuti zochitika za padzikoli zikusintha.+
32 Ndithudi, ndikufuna kuti mukhale opanda nkhawa.+ Mwamuna wosakwatira amadera nkhawa zinthu za Ambuye, mmene angakondweretsere Ambuye.
33 Koma mwamuna wokwatira amadera nkhawa+ zinthu za dziko, mmene angakondweretsere mkazi wake,+
34 ndipo amakhala wogawanika. Nayenso mkazi wosakwatiwa, komanso namwali, amadera nkhawa zinthu za Ambuye,+ kuti akhale woyera m’thupi lake ndi mu mzimu wake. Koma mkazi wokwatiwa amadera nkhawa zinthu za dziko, mmene angakondweretsere mwamuna wake.+
35 Ndikunenatu zimenezi kuchitira ubwino wanu, osati kuti ndikuchititseni kukhala omangika, koma kuti ndikulimbikitseni kuchita choyenera+ ndiponso kutumikira Ambuye nthawi zonse popanda chododometsa.+
36 Koma ngati wina akuona kuti zikumuvuta kukhalabe yekha,+ ngati wapitirira pachimake pa unyamata, ndipo ngati ziyenera kutero, achite mmene akufunira, sachimwa. Akwatire.+
37 Koma ngati wina ndi wokhazikika mumtima mwake ndipo alibe chomuvutitsa, koma amatha kulamulira mtima wake, ndipo wasankha mumtima mwake kukhalabe wosakwatira, wachita bwino.+
38 Nayenso amene walekana ndi moyo wokhala yekha n’kulowa m’banja wachita bwino,+ koma amene sanalowe m’banja wachita bwino koposa.+
39 Mkazi ndi womangika pa nthawi yonse imene mwamuna wake ali moyo.+ Komano mwamuna wake akamwalira, mkaziyo ndi womasuka kukwatiwa ndi aliyense amene akufuna, koma akwatiwe mwa Ambuye.+
40 Komabe angakhale wosangalala kwambiri ngati apitiriza mmene alili.+ Ndi mmene ine ndikuonera. Ndipo ndine wotsimikiza mtima kuti ndilinso ndi mzimu wa Mulungu.+
Patsani ena
Patsani ena
1 Akorinto 7
Baibulo la Dziko Latsopano la Malemba Opatulika
https://www.jw.org/finder?docid=1011452&Book=46&Chapter=7&wtlocale=CN&srcid=share
Chichewa
mailto:?body=Werengani Baibulo Pawebusaitiyi%0a%0ahttps%3A%2F%2Fwww.jw.org%2Ffinder%3Fdocid%3D1011452%26Book%3D46%26Chapter%3D7%26wtlocale%3DCN%26srcid=share&subject=Werengani Baibulo Pawebusaitiyi
https://assetsnffrgf-a.akamaihd.net/assets/m/1011208/univ/wpub/1011208_univ_sqr_xl.jpg


text:
ZOKHUDZA MALAMULO NDIPONSO UFULU WACHIBADWIDWE
Zokhudzana ndi Malamulo ku South Korea
A Mboni za Yehova Omwe Ali M’ndende ku South Korea Aperekanso Madandaulo Ena
Dziko la South Korea likupitiriza kuzunza anyamata omwe ndi a Mboni za Yehova powaika m’ndende chifukwa chogwiritsa ntchito ufulu umene ali nawo wopembedza komanso wochita zinthu mogwirizana ndi zimene amakhulupirira.
Kodi Dziko la South Korea Liyamba Kulemekeza Ufulu wa Anthu Wochita Zinthu Mogwirizana ndi Zimene Amakhulupirira?
A Seon-hyeok Kim, omwe ndi a Mboni za Yehova ndipo sagwira ntchito ya usilikali chifukwa cha zimene amakhulupirira, poyamba anawapeza kuti ndi wosalakwa pa mlandu woti ankazemba usilikali. N’chifukwa chiyani khoti la apilo linasintha chigamulochi n’kunena kuti a Kim ndi wolakwa?
Komiti ina ya United Nations Yapempha Dziko la South Korea Kuti Lipereke kwa Anthu Ufulu Wokana Usilikali Chifukwa cha Zimene Amakhulupirira
Mayiko ambiri ali ndi chidwi kuti aone ngati boma la South Korea litsatire zimene komiti ya UN yapempha n’kuchita zinthu mogwirizana ndi Pangano la Dziko Lonse la Ufulu wa Anthu ndi wa Zandale.


text:
Achinyamata, Muzisankha Zochita Mwanzeru
‘Inu anyamata ndi inunso anamwali, tamandani dzina la Yehova.’—SAL. 148:12, 13.
1. Kodi achinyamata ambiri ali ndi mwayi wochita zinthu ziti?
TIKUKHALA m’nthawi yapadera kwambiri. Kuposa kale lonse, anthu mamiliyoni ambiri ochokera m’mitundu yonse akubwera m’gulu la Yehova. (Chiv. 7:9, 10) Achinyamata ambiri akusangalala pothandiza ena kumvetsa mfundo za m’Baibulo. (Chiv. 22:17) Ena akuchititsa maphunziro a Baibulo ndipo akuthandiza anthu kukhala ndi makhalidwe abwino. Achinyamata ena akulalikira uthenga wabwino kwa anthu olankhula chinenero china. (Sal. 110:3; Yes. 52:7) Kodi mungatani kuti muchite zambiri pa ntchito yosangalatsa imene anthu a Yehova akugwira?
2. Kodi chitsanzo cha Timoteyo chikusonyeza bwanji kuti Yehova ndi wofunitsitsa kupatsa achinyamata maudindo m’gulu lake? (Onani chithunzi pamwambapa.)
2 Ngati ndinu wachinyamata, panopa mungachite zinthu zimene zingakuthandizeni kudzakhala ndi mwayi wotumikira Mulungu m’njira zosiyanasiyana. Mwachitsanzo, zikuoneka kuti Timoteyo wa ku Lusitara anasankha zinthu mwanzeru. Izi zinamuthandiza kuti akhale mmishonale pamene anali ndi zaka pafupifupi 20 kapena kuposerapo pang’ono. (Mac. 16:1-3) Zikuoneka kuti patangopita miyezi yochepa, Paulo anamutumanso ku Tesalonika kuti akalimbikitse abale. Paulo anachita zimenezi chifukwa chakuti anachoka ku Tesalonika mofulumira kwambiri pothawa ziwawa atangokhazikitsa kumene mpingo. (Mac. 17:5-15; 1 Ates. 3:1, 2, 6) Timoteyo ayenera kuti anasangalala kwambiri atapatsidwa udindo umenewu.
CHINTHU CHOFUNIKA KWAMBIRI CHIMENE MUNGASANKHE
3. Kodi chinthu chofunika kwambiri chimene mungasankhe ndi chiti ndipo mungasankhe liti?
3 Pamene muli wachinyamata muyenera kusankha zochita pa nkhani zikuluzikulu. Koma kusankha kutumikira Yehova n’kofunika kwambiri kuposa chinthu china chilichonse. Kodi ndi liti pamene mungasankhe zimenezi? Yehova anati: “Kumbukira Mlengi wako Wamkulu masiku a unyamata wako.” (Mlal. 12:1) Munthu angasonyeze kuti ‘akukumbukira’ Yehova akamamutumikira ndi mtima wonse. (Deut. 10:12) Kusankha kutumikira Mulungu ndi mtima wonse ndi kofunika kwambiri chifukwa kudzakhudza moyo wanu wonse.—Sal. 71:5.
4. Kodi ndi nkhani zazikulu ziti zomwe zidzakhudze zimene mungachite potumikira Mulungu?
4 N’zoona kuti kusankha kutumikira Yehova si chinthu chokhacho chimene chidzakhudze tsogolo lanu. Palinso nkhani zina zofunika zimene muyenera kusankha. Mudzafunika kusankha kukhala pa banja kapena ayi, amene mudzakwatirane naye ndiponso mmene mudzapezere zofunika pa moyo. Nkhanizi ndi zofunikanso koma choyamba, mungachite bwino kusankha ngati mukufuna kutumikira Yehova ndi mtima wonse kapena ayi. (Deut. 30:19, 20) Tikutero chifukwa chakuti nkhani zonsezi ndi zogwirizana. Zimene mudzasankhe pa nkhani ya banja ndiponso ntchito zidzakhudza zimene mungachite potumikira Mulungu. (Yerekezerani ndi Luka 14:16-20.) Kusankha kutumikira Mulungu ndi mtima wonse kudzakhudzanso zimene mudzasankhe pa nkhani ya banja ndiponso ntchito. Choncho, choyamba muyenera kusankha zochita pa nkhani zazikulu kwambiri.—Afil. 1:10.
KODI MUCHITA CHIYANI MUDAKALI WACHINYAMATA?
5, 6. Fotokozani zinthu zosangalatsa zimene ena akumana nazo chifukwa choti ali achinyamata anasankha zinthu mwanzeru. (Onaninso nkhani yakuti “Zimene Ndinasankha Ndili Mwana” patsamba 32.)
5 Choyamba, sankhani kutumikira Mulungu ndipo ganizirani zimene iye akufuna kuti muzichita. Kenako mungasankhe kuti mudzamutumikira bwanji. M’bale wina wa ku Japan analemba kuti: “Pamene ndinali ndi zaka 14, ndinapita kukalalikira limodzi ndi mkulu wina wa mumpingo wathu. Mkuluyo anaona kuti sindikusangalala ndi utumikiwo ndipo anandiuza mokoma mtima kuti: ‘Pita kunyumba Yuichiro, ndipo ukakhale pansi n’kuganizira mofatsa zimene Yehova wakuchitira.’ Ndinachitadi zimenezo, ndipo ndinapitiriza kuganizira ndi kupempherera nkhaniyi kwa masiku angapo. Pang’ono ndi pang’ono ndinayamba kusintha mmene ndinkaonera zinthu moti ndinayamba kutumikira Yehova mosangalala. Ndinkakonda kuwerenga nkhani zokhudza amishonale ndipo ndinayamba kuganizira zochita zambiri potumikira Mulungu.”
6 Yuichiro ananenanso kuti: “Ndinaganiza zoyamba kuchita zinthu zimene zidzandithandize kukatumikira Yehova kudziko lina m’tsogolo. Mwachitsanzo, ndinaganiza zophunzira Chingelezi. Nditamaliza sukulu ndinayamba ntchito yophunzitsa Chingelezi imene inkandipatsa mpata wochitanso upainiya. Nditakwanitsa zaka 20 ndinayamba kuphunzira Chimongoliya ndipo ndinapita kukagulu ka abale ndi alongo olankhula Chimongoliya. Patapita zaka ziwiri, mu 2007, ndinapita m’dziko la Mongolia. Nditapita kolalikira limodzi ndi apainiya ena kumeneko ndinaona kuti anthu ambiri ankafunitsitsa kuphunzira Mawu a Mulungu. Choncho ndinaganiza zosamukira kumeneko kuti ndikathandize pa ntchitoyi. Ndiyeno ndinabwerera ku Japan kuti ndikakonzekere zosamuka. Panopa ndakhala ndikuchita upainiya ku Mongolia kuyambira mu April 2008. Ndimakumana ndi mavuto ena, koma anthu akumvetsera uthenga wabwino ndipo ndili ndi mwayi wowathandiza kukhala pa ubwenzi ndi Yehova. Ndikuona kuti ndinasankha zinthu mwanzeru kwambiri pa moyo wanga.”
7. Kodi ndi zinthu ziti zimene aliyense ayenera kusankha yekha, ndipo Mose anatipatsa chitsanzo chotani?
7 Wa Mboni za Yehova aliyense ayenera kusankha yekha zimene adzachite potumikira Mulungu. (Yos. 24:15) Sitingakuuzeni zoti mukhale pabanja kapena ayi, ndipo sitingakusankhireni munthu woti mukwatirane naye kapena ntchito yoti muzigwira. Kodi mudzasankha ntchito imene sidzatenga nthawi yaitali kuiphunzira? Ena mwa achinyamatanu mukukhala kumudzi kumene anthu ambiri ndi osauka, pamene ena a inu mukukhala m’mizinda imene anthu ambiri ndi opeza bwino. Komanso mumasiyana khalidwe, luso, zimene mwachita pa moyo, zimene mumakonda ndiponso kulimba kwa chikhulupiriro chanu. Nawonso achinyamata achiheberi ku Iguputo anali osiyana kwambiri ndi Mose. Iye ali mwana anali ndi mwayi wokhala m’nyumba ya mfumu, pamene Aheberi ena anali akapolo. (Eks. 1:13, 14; Mac. 7:21, 22) Mofanana ndi inuyo, iwonso ankakhala m’nthawi yapadera. (Eks. 19:4-6) Aliyense ankayenera kusankha zimene adzachite pa moyo wake. Ndipo Mose anasankha zinthu mwanzeru.—Werengani Aheberi 11:24-27.
8. Kodi achinyamata amene akuganizira zimene adzachite pa moyo wawo angapeze kuti thandizo?
8 Yehova angakuthandizeni kusankha zinthu mwanzeru mudakali wachinyamata. Iye amatipatsa mfundo zimene zingathandize munthu aliyense. (Sal. 32:8) Nawonso makolo anu, ngati ndi a Mboni, komanso akulu mumpingo angakuthandizeni kuzindikira mmene mungagwiritsire ntchito mfundozi pa moyo wanu. (Miy. 1:8, 9) Tiyeni tikambirane mfundo zitatu za m’Baibulo zimene zingakuthandizeni kusankha zochita mwanzeru kuti zinthu zidzakuyendereni bwino m’tsogolo.
MFUNDO ZITATU ZA M’BAIBULO ZOMWE ZINGAKUTHANDIZENI
9. (a) N’chifukwa chiyani tinganene kuti Yehova amatilemekeza potipatsa ufulu wosankha zochita? (b) Kodi ‘kufunafuna Ufumu choyamba’ kumapatsa munthu mwayi uti?
9 Mufunefune Ufumu wa Mulungu choyamba ndi chilungamo chake. (Werengani Mateyu 6:19-21, 24-26, 31-34.) Yehova amatilemekeza potipatsa ufulu wosankha tokha zochita. Sikuti iye amanena kuti achinyamata azigwiritsa ntchito nthawi yawo yonse polalikira za Ufumu. Koma Yesu anatiuza mfundo yothandiza yakuti tizifunafuna Ufumu choyamba. Mukhoza kusankha nokha zimene mungachite potsatira mfundo imeneyi. Zimenezi zingakupatseni mwayi wosonyeza mmene mumakondera Mulungu ndiponso anthu anzanu komanso mmene mumayamikirira chiyembekezo chanu cha moyo wosatha. Muyenera kuganizira mofatsa musanasankhe zochita pa nkhani ya banja kapena ntchito. Mungadzifunse kuti, Kodi zimene ndikufuna kusankha zidzandichititsa kuganizira kwambiri za chuma kapena zidzandithandiza kuika patsogolo Ufumu wa Mulungu ndi chilungamo chake?
10. (a) N’chiyani chinathandiza Yesu kukhala wosangalala? (b) Kodi muyenera kusankha bwanji zochita kuti inunso mukhale wosangalala?
10 Muzisangalala kutumikira ena. (Werengani Machitidwe 20:20, 21, 24, 35.) Yesu anatikomera mtima potiphunzitsa mfundo yofunika imeneyi. Iye anali munthu wosangalala chifukwa chakuti ankachita zofuna za Atate wake m’malo mochita zofuna zake. Yesu ankasangalala kuona anthu ofatsa akumvetsera mwachidwi uthenga wabwino. (Luka 10:21; Yoh. 4:34) Mwina inunso mwaona nokha kuti kuthandiza anthu ena n’kosangalatsa. Mukamagwiritsa ntchito mfundo zimene Yesu anaphunzitsa posankha zochita pa nkhani zikuluzikulu, mudzakhala wosangalala komanso mudzasangalatsa Yehova.—Miy. 27:11.
11. (a) N’chifukwa chiyani Baruki anasiya kukhala wosangalala? (b) Kodi Yehova anapatsa Baruki malangizo ati?
11 Timakhala osangalala kwambiri tikamatumikira Yehova. (Miy. 16:20) Zikuoneka kuti Baruki, yemwe anali mlembi wa Yeremiya, anaiwala mfundo imeneyi. Pa nthawi ina, kutumikira Yehova sikunkamusangalatsanso. Ndiyeno Yehova anamuuza kuti: “Iwe, ukufunafunabe zinthu zazikulu. Leka kuzifunafuna. Anthu onse ndikuwagwetsera tsoka ndipo iwe ndidzakupatsa moyo wako monga chofunkha chako kulikonse kumene ungapite.” (Yer. 45:3, 5) Kodi mukuona kuti n’chiyani chimene chikanathandiza Baruki kukhala wosangalala? Kodi ndi kufunafuna zinthu zazikulu kapena kutumikira Mulungu mokhulupirika n’kupulumuka pamene Yerusalemu akuwonongedwa?—Yak. 1:12.
12. Kodi Ramiro anasankha chiyani chimene chinamuthandiza kukhala wosangalala?
12 M’bale wina dzina lake Ramiro anaona kuti kutumikira ena n’kosangalatsa kwambiri. Iye anati: “Ndimachokera m’banja losauka limene limakhala kumudzi wina kumapiri a Andes. Choncho unali mwayi waukulu pamene mkulu wanga ananena kuti andilipirira kuti ndipite kuyunivesite. Koma ndinali nditangobatizidwa kumene ndipo mpainiya wina anali atandipempha kuti ndikalalikire naye kukatauni kena. Ndinapita kukatauni kameneka ndipo ndinaphunzira kumeta tsitsi. Kenako ndinatsegula malo anga ometera tsitsi kuti ndizipeza kangachepe. Pamene tinkapempha anthu kuti tiziphunzira nawo Baibulo, ambiri ankavomera ndiponso kuyamikira. Patapita nthawi, ndinayamba kusonkhana ndi mpingo wa chinenero cha kumeneko umene unali utangokhazikitsidwa kumene. Panopa ndakhala ndikuchita upainiya kwa zaka 10. Palibe ntchito ina imene ingandisangalatse kuposa kuthandiza anthu kumva uthenga wabwino m’chinenero chawo.”
13. N’chifukwa chiyani ndi bwino kutumikira Yehova mwakhama mudakali wachinyamata?
13 Sangalalani potumikira Yehova mudakali wachinyamata. (Werengani Mlaliki 12:1.) Musaganize kuti muyenera kupeza kaye ntchito yabwino kuti mudzatumikire Yehova m’tsogolo. Mungachite bwino kuyamba kutumikira Yehova mwakhama mudakali wachinyamata. Achinyamata ambiri alibe udindo wosamalira banja ndipo ali ndi thanzi labwino komanso mphamvu zambiri. Choncho akhoza kuchita zambiri potumikira Mulungu. Kodi inuyo mukufuna kuchita chiyani potumikira Yehova mudakali wachinyamata? Mwina muli ndi cholinga chokhala mpainiya. Kapena mukufuna kulalikira m’gawo la anthu olankhula chinenero china. Mwinanso mukuona kuti mungachite zambiri mumpingo wanu womwewo. Koma kaya mukufuna kuchita chiyani potumikira Mulungu, mufunikabe kukhala ndi njira yopezera zofunika pa moyo. Kodi mudzasankha ntchito yotani? Nanga mudzayenera kuiphunzira kwa nthawi yaitali bwanji?
MFUNDO ZA M’BAIBULO ZINGAKUTHANDIZENI KUSANKHA ZOCHITA MWANZERU
14. Pamene mukuganizira zimene mudzachite m’tsogolo, kodi muyenera kusamala ndi chiyani?
14 Mfundo zitatu za m’Baibulo zimene takambi ranazi zingakuthandizeni kusankha bwino ntchito. Aphunzitsi anu ayenera kuti akudziwa ntchito zimene zimapezeka mosavuta kwanuko. Mwina pangakhale ofesi ina ya boma imene ingakuuzeni zimene mungaphunzire kuti musamavutike kupeza ntchito kwanuko kapena kumene mukufuna kukatumikira. N’zoona kuti zimene anthu ngati amenewo angakuuzeni zingakhale zothandiza, komabe muyenera kusamala. Anthu amene sakonda Yehova angakuchititseni kuti muzikonda zinthu zam’dzikoli. (1 Yoh. 2:15-17) Mukaona zimene zikuchitika m’dzikoli, n’zosavuta kuti mtima wanu ukunyengeni.—Werengani Miyambo 14:15; Yer. 17:9.
15, 16. Kodi ndi ndani amene angakupatseni malangizo othandiza okhudza ntchito?
15 Mutadziwa bwino ntchito zimene mungathe kuphunzira, mungafunike malangizo abwino. (Miy. 1:5) Kodi ndi ndani amene angakuthandizeni kusankha ntchito yabwino pogwiritsa ntchito mfundo za m’Baibulo? Ndi anthu amene amakonda Yehova, amene amakukondani, kukudziwani bwino komanso amene akudziwa mmene zinthu zilili pa moyo wanu. Iwo angakuthandizeni kudziwa zimene mungakwanitse kuchita komanso chifukwa chake mukufuna kuchita zinazake. Mwina zimene angakuuzeni zingakuthandizeni kuonanso bwino zolinga zanu. Ndipotu ngati makolo anu amakonda Yehova ndiye kuti muli ndi mwayi waukulu. Komanso akulu mumpingo wanu amadziwa zambiri ndipo angakupatseni malangizo abwino. Kuwonjezera pamenepo, mungalankhule ndi apainiya komanso oyang’anira oyendayenda. Mwina mungawafunse kuti, N’chifukwa chiyani munasankha kuchita utumiki wa nthawi zonse? Kodi munayamba bwanji upainiya, nanga mumapeza bwanji zofunika pa moyo wanu? N’chiyani chimakusangalatsani pochita utumiki umenewu?—Miy. 15:22.
16 Amene akukudziwani bwino angakupatseni malangizo othandiza. Mwachitsanzo, tiyerekeze kuti mukufuna kusiya sukulu n’kuyamba upainiya makamaka chifukwa chakuti mukuona kuti sukulu ndi yovuta. Munthu amene amakukondani angazindikire zolinga zanu ndipo angakuthandizeni kuona kuti mukamapita kusukulu mungaphunzire kukhala wakhama pochita zinthu. Kukhala wakhama n’kofunika kwambiri kuti muzichita zambiri potumikira Yehova.—Sal. 141:5; Miy. 6:6-10.
17. Kodi tiyenera kupewa kusankha zinthu ziti?
17 N’zoona kuti Mkhristu aliyense amakumana ndi zinthu zimene zingasokoneze ubwenzi wake ndi Yehova. (1 Akor. 15:33; Akol. 2:8) Koma mitundu ina ya ntchito ingabweretse mavuto ambiri amene angawononge ubwenzi wathu ndi Mulungu. Kodi mukudziwa anthu ena m’dera lanu amene “chikhulupiriro chawo chasweka ngati ngalawa” atasankha ntchito inayake? (1 Tim. 1:19) Mungachite bwino kupewa kusankha zinthu zimene zingawononge ubwenzi wanu ndi Mulungu.—Miy. 22:3.
TUMIKIRANI MULUNGU MOSANGALALA MUDAKALI WACHINYAMATA
18, 19. Ngati panopa munthu alibe mtima wofunitsitsa kutumikira Yehova, kodi angachite chiyani?
18 Ngati muli ndi mtima wofunitsitsa kutumikira Yehova, muli ndi mwayi wochita zambiri pomutumikira mudakali wachinyamata. Muzisankha zochita mwanzeru n’cholinga choti muzitumikira Yehova mosangalala m’nthawi yapaderayi.—Sal. 148:12, 13.
19 Koma kodi mungachite chiyani ngati panopa mulibe mtima wofunitsitsa kutumikira Yehova? Musataye mtima, koma pitirizani kuyesetsa kulimbitsa chikhulupiriro chanu. Mtumwi Paulo atafotokoza kuti ankayesetsa kwambiri kuti azichita zinthu zimene Mulungu angadalitse, analemba kuti: “Ngati muli ndi maganizo osiyana ndi amenewa m’mbali ina iliyonse, Mulungu adzakuululirani maganizo oyenerawo. Komabe, mulimonse mmene tapitira patsogolo, tiyeni tipitirize kupita patsogolo mwa kuyenda moyenera m’njira yomweyo.” (Afil. 3:15, 16) Pitirizani kuganizira za chikondi cha Mulungu ndiponso malangizo ake anzeru. Kuposa wina aliyense, Yehova angakuthandizeni kusankha zochita mwanzeru mudakali wachinyamata.


text:
“Mudzakhala Mboni Zanga”
‘Yesu anawayankha kuti: “Mudzakhala mboni zanga mpaka kumalekezero a dziko lapansi.”’—MAC. 1:7, 8.
1, 2. (a) Kodi mboni yaikulu kwambiri ya Yehova ndi ndani? (b) Kodi dzina lakuti Yesu limatanthauza chiyani? (c) Kodi Mwana wa Mulungu anachita bwanji zinthu mogwirizana ndi dzina lake?
PAMENE Yesu Khristu ankaweruzidwa ndi bwanamkubwa wa Yudeya, ananena kuti: “Chimene ndinabadwira, ndiponso chimene ndinabwerera m’dziko, ndicho kudzachitira umboni choonadi.” (Werengani Yohane 18:33-37.) Yesu ananena mawuwa atangovomereza molimba mtima kuti ndi mfumu. Patapita zaka zambiri, mtumwi Paulo ananena za chitsanzo chimene Yesu anaperekachi kuti: “[Iye] anapereka umboni wabwino kwambiri pamaso pa Pontiyo Pilato.” (1 Tim. 6:13) Nthawi zina tiyeneranso kukhala olimba mtima kuti tikhale ‘mboni zokhulupirika ndi zoona’ m’dziko la Satanali.—Chiv. 3:14.
2 Yesu anali kale mboni ya Yehova chifukwa chakuti anali Myuda. (Yes. 43:10) Ndipotu anadzakhala mboni yaikulu kwambiri ya Mulungu kuposa wina aliyense. Yesu anaonanso kuti tanthauzo la dzina limene Mulungu anamupatsa ndi lofunika kwambiri. Mngelo anauza Yosefe, yemwe analera Yesu, kuti Mariya anatenga pakati kudzera mwa mzimu woyera. Kenako anati: “Iye adzabereka mwana wamwamuna, ndipo dzina lake udzamutche Yesu, chifukwa adzapulumutsa anthu ake ku machimo awo.” (Mat. 1:20, 21; mawu a m’munsi) Akatswiri ambiri a Baibulo amavomereza kuti dzina lakuti Yesu limachokera ku dzina lachiheberi lakuti Yesuwa. Iwo amanenanso kuti m’dzina la Yesu muli chidule cha dzina la Mulungu ndipo limatanthauza kuti “Yehova Ndiye Chipulumutso.” Mogwirizana ndi dzina lake, Yesu anathandiza anthu amene anali ngati “nkhosa zosochera za nyumba ya Isiraeli” kuti alape machimo awo n’kukhalanso pa ubwenzi wabwino ndi Yehova. (Mat. 10:6; 15:24; Luka 19:10) Kuti achite zimenezi, Yesu ankalalikira mwakhama za Ufumu wa Mulungu. Maliko, yemwe analemba buku la Uthenga Wabwino, anati: “Yesu anapita ku Galileya kukalalikira uthenga wabwino wa Mulungu kuti: ‘Nthawi yoikidwiratu yakwaniritsidwa! Ufumu wa Mulungu wayandikira! Lapani anthu inu! Khulupirirani uthenga wabwino!’” (Maliko 1:14, 15) Yesu anadzudzulanso molimba mtima atsogoleri achipembedzo chachiyuda. Chimenechi ndi chifukwa china chimene chinawachititsa kuti akonze zomupha.—Maliko 11:17, 18; 15:1-15.
“ZINTHU ZAZIKULU ZA MULUNGU”
3. N’chiyani chinachitika pa tsiku lachitatu Yesu ataphedwa?
3 Koma chodabwitsa kwambiri n’chakuti pa tsiku lachitatu Yesu ataphedwa, Yehova anamuukitsa monga mzimu wokhala ndi moyo wosafa. (1 Pet. 3:18) Ndiyeno Yesu anavala thupi la munthu n’cholinga choti apereke umboni wakuti anaukitsidwadi. Pa tsikulo, anaonekera maulendo okwana 5 kwa ophunzira osiyanasiyana.—Mat. 28:8-10; Luka 24:13-16, 30-36; Yoh. 20:11-18.
4. Kodi Yesu anachita chiyani panthawi imene anaonekera kwa atumwi ndi anthu ena? (b) Kodi Yesu anathandiza ophunzira ake kumvetsa za udindo wotani?
4 Pa ulendo wa nambala 5, Yesu anaonekera kwa atumwi ake limodzi ndi ena amene anasonkhana nawo. Pa nthawi yosaiwalikayi, iye anawaphunzitsa mfundo zina za m’Mawu a Mulungu. Yesu “anatseguliratu maganizo awo kuti amvetse tanthauzo la Malemba.” Ndiyeno iwo anamvetsa kuti Malemba anali ataneneratu kuti Yesu adzaphedwa ndi adani a Mulungu komanso kuti adzaukitsidwa mozizwitsa. Pa mapeto pa msonkhanowo, Yesu anathandiza omvera ake kuti amvetse bwino udindo wawo. Anawauza kuti: “Pa maziko a dzina lake, m’mitundu yonse mudzalalikidwa za kulapa kuti machimo akhululukidwe.” Anawauzanso kuti: “Kuyambira ku Yerusalemu inu mudzakhala mboni za zimenezi.”—Luka 24:44-48.
5, 6. (a) N’chifukwa chiyani Yesu ananena kuti: “Mudzakhala mboni zanga”? (b) Kodi ophunzira a Yesu anayenera kuuza anthu zinthu zatsopano ziti?
5 Patapita masiku 40, Yesu anaonekeranso komaliza kwa atumwi ake. Pa nthawiyi, iwo ayenera kuti anamvetsa bwino lamulo la Yesu lakuti: “Mudzakhala mboni zanga mu Yerusalemu, ku Yudeya konse ndi ku Samariya, mpaka kumalekezero a dziko lapansi.” (Mac. 1:8) N’chifukwa chiyani Yesu anati: “Mudzakhala mboni zanga,” osati mboni za Yehova? Iye ananena zimenezi chifukwa chakuti anthu amene ankawalankhulawo anali Aisiraeli ndipo anali kale mboni za Yehova.
6 Ophunzira a Yesu anali ndi udindo wouza anthu zinthu zatsopano zokhudza cholinga cha Yehova. Zinthuzo zinali zazikulu kwambiri kuposa kupulumuka kwa Aisiraeli ku ukapolo wa ku Iguputo komanso ku Babulo. Imfa ndiponso kuuka kwa Yesu Khristu zinachititsa kuti anthu akhale ndi mwayi womasuka ku ukapolo wozunza kwambiri wa uchimo ndi imfa. Ophunzira a Yesu atangodzozedwa pa Pentekosite mu 33 C.E., anauza anthu “zinthu zazikulu za Mulungu.” Anthu masauzande ambiri analapa n’kuyamba kukhulupirira nsembe ya Yesu. Choncho Yesu atabwerera kumwamba, Yehova anali kumugwiritsa ntchito populumutsa anthu masauzande padzikoli.—Mac. 2:5, 11, 37-41.
‘DIPO LOWOMBOLA ANTHU AMBIRI’
7. Kodi zimene zinachitika pa Pentekosite mu 33 C.E. zinapereka umboni wotani?
7 Zimene zinachitika pa Pentekosite mu 33 C.E. zinapereka umboni wakuti Yehova wavomereza kuti nsembe ya moyo wa Yesu iphimbe uchimo. (Aheb. 9:11, 12, 24) Paja Yesu ananena kuti “sanabwere kudzatumikiridwa, koma kudzatumikira ndi kudzapereka moyo wake dipo kuwombola anthu ambiri.” (Mat. 20:28) Mu lembali mawu akuti “anthu ambiri” sanena za Ayuda okha amene analapa. Tikutero chifukwa Mulungu amafuna kuti “anthu, kaya akhale a mtundu wotani, apulumuke” ndipo dipo linaperekedwa kuti ‘lichotse uchimo wa dziko!’—1 Tim. 2:4-6; Yoh. 1:29.
8. Kodi ophunzira a Yesu anachitira umboni mpaka kufika pati, ndipo n’chiyani chinawathandiza?
8 Kodi Akhristu oyambirirawo anapitiriza kulimba mtima n’kukhalabe mboni za Yesu? Inde, koma osati mwa mphamvu zawo zokha. Mzimu woyera wa Yehova unawapatsa mphamvu kuti apitirizebe kuchitira umboni. (Werengani Machitidwe 5:30-32.) Pafupifupi zaka 27 pambuyo pa Pentekosite mu 33 C.E., tinganene kuti “choonadi cha uthenga wabwino” chinali chitalengezedwa kwa Ayuda ndiponso anthu a mitundu ina “m’chilengedwe chonse cha pansi pa thambo.”—Akol. 1:5, 23.
9. Malinga ndi ulosi, kodi n’chiyani chinachitikira mpingo wachikhristu woyambirira?
9 Koma n’zomvetsa chisoni kuti patapita nthawi mpingo wachikhristu woyambirirawu unasokonezedwa. (Mac. 20:29, 30; 2 Pet. 2:2, 3; Yuda 3, 4) Yesu anasonyeza kuti “woipayo,” kapena kuti Satana, adzachititsa kuti mpatuko uyambe mumpingo ndipo udzakula mpaka kusokoneza Chikhristu choona. Iye ananena kuti zimenezi zidzachitika mpaka “mapeto a nthawi ino.” (Mat. 13:37-43) Baibulo linasonyezanso kuti Yehova adzaika Yesu monga Mfumu ya anthu a padzikoli. Zimenezi zinachitikadi mu October 1914 ndipo pa nthawiyi “masiku otsiriza” a dziko loipa la Satanali anayamba.—2 Tim. 3:1.
10. (a) Kodi Akhristu odzozedwa ankaneneratu za nthawi iti? (b) N’chiyani chinachitika mu October 1914 ndipo n’chiyani chakhala chikuonekera kuyambira nthawiyo?
10 Kutatsala zaka 30 kuti mwezi wa October mu 1914 ufike, Akhristu odzozedwa ankaneneratu kuti zinthu zapadera zidzachitike pa nthawiyo. Ankanena zimenezi chifukwa cha ulosi wa Danieli wonena za mtengo waukulu umene unadulidwa ndipo unayambiranso kukula patadutsa “nthawi zokwanira 7.” (Dan. 4:16) Mu ulosi wonena za kukhalapo kwake ndiponso “mapeto a nthawi ino,” Yesu anatchula “nthawi zokwanira 7” zimenezi. Koma anagwiritsa ntchito mawu akuti ‘nthawi zoikidwiratu za anthu a mitundu ina.’ Kuyambira mu 1914, “chizindikiro cha kukhalapo [kwa Khristu]” monga Mfumu yatsopano ya dziko lapansi chikuonekera kwambiri. (Mat. 24:3, 7, 14; Luka 21:24) Choncho kuyambira nthawi imeneyo, “zinthu zazikulu za Mulungu” zikuphatikizapo zimene Yehova anachita poika Yesu monga Mfumu ya anthu a padzikoli.
11, 12. (a) Kodi Mfumu yatsopano ya dziko lapansi inayamba kuchita chiyani mu 1919? (b) N’chiyani chinayamba kuonekera kuyambira cha m’ma 1935? (Onani chithunzi patsamba 28.)
11 Monga Mfumu yatsopano ya dziko lapansi, Yesu Khristu anayamba kumasula otsatira ake odzozedwa ku ukapolo wa “Babulo Wamkulu.” (Chiv. 18:2, 4) Mu 1919, nkhondo yoyamba ya padziko lonse itatha, Akhristu anali ndi mwayi woti ayambe kuchitira umboni padziko lonse. Ankalalikira za njira ya Mulungu yotipulumutsira ndiponso za uthenga wabwino wa Ufumu umene unakhazikitsidwa. Iwo anagwira ntchitoyi mwakhama kwambiri. Izi zinachititsa kuti anthu ena ambiri aphunzire Baibulo ndipo anadzozedwa kuti adzakalamulire ndi Khristu.
12 Kuyambira cha m’ma 1935, zinaonekeranso kuti Khristu wayamba kusonkhanitsa mamiliyoni a “nkhosa zina” kuti adzakhale mu “khamu lalikulu” la anthu amitundu yosiyanasiyana. A khamu lalikuluwa amatsogoleredwa ndi Akhristu odzozedwa ndipo amatsatira chitsanzo cha Yesu podziwitsa anthu kuti chipulumutso chawo chimachokera kwa Mulungu ndi Khristu. Iwo akapitiriza kuchitira umboni ndiponso kukhulupirira nsembe ya dipo ya Khristu, adzapulumuka pa ‘chisautso chachikulu,’ chomwe chidzawononga dziko la Satanali.—Yoh. 10:16; Chiv. 7:9, 10, 14.
TIZILIMBA MTIMA KUTI TILALIKIRE UTHENGA WABWINO
13. (a) Kodi tiyenera kuyesetsa kuchita chiyani? (b) Kodi tingatani kuti tikhalebe odzipereka kwa Yehova?
13 Tiyeni tipitirize kuyamikira mwayi wathu wochitira umboni “zinthu zazikulu” zomwe Yehova Mulungu wachita ndiponso zimene walonjeza kuchita m’tsogolo. N’zoona kuti nthawi zina kuchitira umboni si kophweka. Abale athu ambiri amalalikira m’madera kumene anthu safuna kumvetsera, amawanyoza kapenanso kuwazunza kumene. Koma tikhoza kuchita zimene mtumwi Paulo ndi anzake anachita. Iye anati: “Tinalimba mtima mothandizidwa ndi Mulungu wathu ndipo tinalankhula kwa inu uthenga wabwino wa Mulungu movutikira kwambiri.” (1 Ates. 2:2) Choncho tisataye mtima koma tiziyesetsa kukhalabe odzipereka kwa Mulungu pamene dziko la Satanali likuwonongedwa n’kukhala bwinja. (Yes. 6:11) Sitingathe kuchita zimenezi mwa mphamvu zathu zokha koma mofanana ndi Akhristu oyambirira, tiyenera kupempha Yehova kuti atipatse mzimu wake ndiponso “mphamvu yoposa yachibadwa.”—Werengani 2 Akorinto 4:1, 7; Luka 11:13.
14, 15. (a) Kodi anthu ankaona bwanji Akhristu m’nthawi ya atumwi? (b) Kodi mtumwi Petulo anati chiyani ponena za Akhristuwa? (c) Kodi tizikumbukira chiyani tikamatsutsidwa chifukwa chokhala Mboni za Yehova?
14 Masiku ano, anthu mamiliyoni ambiri amati ndi Akhristu ‘koma amakana Mulungu ndi zochita zawo chifukwa ndi onyansa ndi osamvera, ndipo ndi osayenerera ntchito iliyonse yabwino.’ (Tito 1:16) Tingachite bwino kukumbukira kuti anthu ambiri ankadana ndi Akhristu oona m’nthawi ya atumwi. M’pake kuti mtumwi Petulo analemba kuti: “Ngati anthu akukunyozani chifukwa cha dzina la Khristu, ndinu odala chifukwa . . . mzimu wa Mulungu . . . wakhazikika pa inu.”—1 Pet. 4:14.
15 Kodi tingagwiritsenso ntchito mawu amenewa ponena za a Mboni za Yehova masiku ano? Inde tikhoza kutero chifukwa chakuti iwo amachitira umboni za Ufumu wa Yesu. Choncho anthu akamatinyoza chifukwa chodziwika ndi dzina la Yehova ndiye kuti ‘akutinyozanso chifukwa cha dzina la [Yesu] Khristu.’ Paja iye anauza anthu omutsutsa kuti: “Ndabwera m’dzina la Atate wanga, ndipo simunandilandire.” (Yoh. 5:43) Ndiyetu ngati mungatsutsidwenso pamene mukulalikira, muzilimba mtima. Muzikumbukira kuti kutsutsidwako ndi umboni wakuti Mulungu akusangalala nanu ndiponso kuti mzimu wake “wakhazikika pa inu.”
16, 17. (a) Kodi a Mboni za Yehova m’madera ambiri akukumana ndi zotani? (b) Kodi inuyo mumafunitsitsa kuchita chiyani?
16 Koma tisaiwale kuti m’madera ambiri padziko lapansi anthu ambiri akubwera m’gulu la Yehova. Ngakhale m’madera amene timalalikiramo kwambiri, timapezabe anthu amene akufuna kumva uthenga wathu wa chipulumutso. Tiyenera kuchita khama pobwereranso kwa anthu n’cholinga choti tiziphunzira nawo Baibulo. Tikatero tingawathandize kuti afike podzipereka kwa Yehova ndiponso kubatizidwa. Muyenera kuti mumamva mofanana ndi mlongo wina wa ku South Africa dzina lake Sarie. Iye wakhala akugwira ntchito yolalikira kwa zaka zoposa 60, ndipo anati: “Ndikuyamikira kwambiri kuti chifukwa cha nsembe ya dipo ya Yesu, ndimatha kukhala pa ubwenzi wabwino ndi Yehova, yemwe ndi Wolamulira Wamkulu wa chilengedwe chonse. Ndine wosangalalanso kuti ndili ndi mwayi wodziwitsa anthu dzina la Mulungu laulemerero.” Mlongoyu limodzi ndi mwamuna wake, dzina lake Martinus, athandiza ana awo atatu komanso anthu ambiri kuti ayambe kulambira Yehova. Sarie ananenanso kuti: “Palibenso ntchito ina imene imasangalatsa kuposa imeneyi ndipo kudzera mwa mzimu wake woyera, Yehova amatipatsa mphamvu zotithandiza kupitiriza kugwira ntchito yopulumutsa anthuyi.”
17 Kaya ndife Akhristu obatizidwa kapena tili ndi cholinga chobatizidwa m’tsogolomu, tonse tili ndi zifukwa zambiri zotichititsa kuyamikira mwayi wathu wokhala mumpingo wa padziko lonse wa Mboni za Yehova. Choncho tiyeni tipitirize kuchitira umboni mokwanira ndiponso kuyesetsa kuti tisadetsedwe ndi dziko la Satanali. Tikamachita zimenezi tidzalemekeza Atate wathu wachikondi yemwe timadziwika ndi dzina lake laulemerero.


text:
Ntchito Yomanga Ikuyenda Bwino Kwambiri ku Wallkill ndi ku Warwick
Ntchito yaikulu yomanga nyumba ndi maofesi atsopano a Mboni za Yehova ku United States ikuyenda bwino kwambiri. Ntchitoyi ikuchitika m’malo awiri ndipo anthu ongodzipereka, ochokera m’dziko lomweli, ndi amene akugwira ntchitoyi.
Ku Wallkill m’dera la New York: Uku kumakhala anthu a Mboni oposa 1,600 ndipo ndi kumene kuli makina osindikizira mabuku a Mboni za Yehova m’dziko la United States. Popeza ntchito yosindikiza mabuku ku Wallkill ikukula, kumalowa kwayambika ntchito yowonjezera nyumba zina. Anthu ambiri amene akugwira ntchito yomangayi ndi ongodzipereka ndipo akumanga nyumba yosanja katatu yomwe mukhale maofesi. Kuwonjezera pamenepa, akumanganso malo oimika magalimoto komanso nyumba yogona yomwe ndi yosanja katatu. Pomafika m’chaka cha 2012, anthu omwe akugwira ntchitoyi anali atamaliza kumanga nyumba yosungiramo zipangizo zosiyanasiyana komanso anali atakulitsa chipinda chodyera kuti m’chipindacho muzitha kukhala anthu 200.
A Mboni za Yehova ali ndi maofesi ena m’mayiko osiyanasiyana monga ku Brazil, Germany ndi ku Mexico ndipo maofesi amenewa amawatchula kuti maofesi a nthambi. Ku United States, a Mboni za Yehova alinso ndi malo ku Patterson m’dera la New York, komwe kuli masukulu osiyanasiyana ophunzitsa Baibulo komanso ali ndi maofesi ku Brooklyn, m’chigawo chomwecho cha New York. Ntchito yomangayi ikatha, ndiye kuti ku Wallkill n’komwe kukhale nyumba zambiri komanso zikuluzikulu kuposa maofesi ndi nyumba zina za Mboni za Yehova zimene zili m’madera ena padziko lonse.
Ku Warwick m’dera la New York: Kumalo amenewa n’komwe kudzakhale likulu la Mboni za Yehova padziko lonse. Nyumba zopanda anthu zomwe zinali pamalowa zinagwetsedwa. A Mboni apeza malo ena ku Tuxedo, m’dera lomweli la New York, omwe ali pa mtunda wamakilomita 10 kuchokera ku Warwick. Kumalo amenewa n’kumene akusungirako zipangizo zawo zimene akugwiritsa ntchito pa ntchito yomanga ku Warwick. Panopa, akuluakulu oona zachilengedwe avomereza kuti ntchitoyi ipitirire chifukwa aona kuti siwononga zachilengedwe. Pulani ya maofesiwo ikangovomerezedwa, a Mboni za Yehova alemba chikalata ku boma chopempha chilolezo choti ntchito yomangayo ipitirire. Padakali pano, likulu la Mboni za Yehova lidakali ku Brooklyn, mumzinda wa New York.


text:
Kodi mungakonde kuwerenga nkhaniyi mu %%?
Baibulo la pa Intaneti
BAIBULO LA DZIKO LATSOPANO LA MALEMBA OPATULIKA
Kodi mungakonde kuwerenga nkhaniyi mu %%?
18 Pa nthawi imeneyo, ophunzira anayandikira Yesu ndi kunena kuti: “Ndani kwenikweni amene adzakhala wamkulu kwambiri mu ufumu wakumwamba?”+
2 Pamenepo iye anaitana mwana wamng’ono n’kumuimika pakati pawo+
3 ndi kunena kuti: “Ndithu ndikukuuzani, Mukapanda kutembenuka n’kukhala ngati ana aang’ono,+ simudzalowa mu ufumu wakumwamba.+
4 Chotero, aliyense amene adzadzichepetsa+ ngati mwana wamng’ono uyu ndi amene adzakhala wamkulu kwambiri mu ufumu wakumwamba.+
5 Ndiponso aliyense wolandira mwana wamng’ono ngati ameneyu m’dzina langa walandiranso ine.+
6 Koma aliyense wokhumudwitsa mmodzi wa tiana iti timene timakhulupirira mwa ine, zingamukhalire bwino kwambiri kumumangirira chimwala cha mphero+ m’khosi mwake, ngati chimene bulu amayendetsa, ndi kumumiza m’nyanja yaikulu.+
7 “Tsoka dzikoli chifukwa cha zopunthwitsa! Inde sitingachitire mwina, zopunthwitsazo ziyenera kubwera ndithu,+ koma tsoka lili kwa munthu wobweretsa chopunthwitsa!+
8 Chotero ngati dzanja lako kapena phazi lako limakupunthwitsa, ulidule ndi kulitaya kutali.+ Ndi bwino kuti ukapeze moyo ulibe chiwalo chimodzi kapena uli wolumala kusiyana ndi kuti ukaponyedwe m’moto wosatha uli ndi manja onse awiri kapena mapazi onse awiri.+
9 Komanso ngati diso lako limakupunthwitsa ulikolowole n’kulitaya. Ndi bwino kuti ukapeze moyo uli ndi diso limodzi kusiyana ndi kuti ukaponyedwe mu Gehena wamoto uli ndi maso onse awiri.+
10 Samalani anthu inu kuti musanyoze mmodzi wa tianati, chifukwa ndikukutsimikizirani kuti angelo awo+ kumwamba amaona nkhope ya Atate wanga wakumwamba nthawi zonse.+
11 ——
12 “Mukuganiza bwanji? Ngati munthu ali ndi nkhosa 100 ndipo imodzi mwa nkhosazo n’kusochera,+ kodi sangasiye nkhosa 99 zija m’phiri ndi kupita kukafunafuna yosocherayo?+
13 Akaipeza, ndithu ndikunenetsa, amakondwera kwambiri ndi nkhosa imeneyo kusiyana ndi nkhosa 99 zosasochera zija.+
14 Mofanana ndi zimenezi, Atate wanga wakumwamba sakufuna kuti mmodzi wa tianati akawonongeke.+
15 “Komanso, ngati m’bale wako wachimwa, upite kukam’fotokozera cholakwacho panokha iwe ndi iyeyo.+ Ngati wakumvera, ndiye kuti wabweza m’bale wakoyo.+
16 Koma akapanda kukumvera, upiteko ndi munthu wina mmodzi kapena awiri, kuti nkhani yonse ikatsimikizike ndi pakamwa pa mboni ziwiri kapena zitatu.+
17 Akapanda kuwamvera amenewanso, uuze mpingo. Ndipo akapandanso kumvera mpingowo, kwa iwe akhale ngati munthu wochokera mu mtundu wina+ komanso ngati wokhometsa msonkho.+
18 “Ndithu ndikukuuzani anthu inu, zilizonse zimene mudzamanga padziko lapansi zidzakhala zitamangidwa kumwamba, ndipo zilizonse zimene mudzamasula padziko lapansi zidzakhala zitamasulidwa kumwamba.+
19 Ndiponso ndikukuuzani kuti, ngati awiri mwa inu padziko lapansi pano adzagwirizana pa chilichonse chofunika kupempha, Atate wanga wakumwamba adzawachitira.+
20 Pakuti kulikonse kumene awiri kapena atatu asonkhana m’dzina langa,+ ine ndidzakhala pakati pawo.”+
21 Kenako Petulo anabwera kwa iye ndi kumufunsa kuti: “Ambuye, kodi m’bale wanga angandichimwire kangati ndipo ine n’kumukhululukira?+ Mpaka nthawi 7 kodi?”+
22 Yesu anayankha kuti: “Ndikukuuza kuti, osati nthawi 7 zokha ayi, koma, Mpaka nthawi 77.+
23 “N’chifukwa chake ufumu wakumwamba uli ngati mfumu+ imene inafuna kuti akapolo ake abweze ngongole.+
24 Itayamba kulandira ngongolezo, atumiki ake anabweretsa munthu amene anali ndi ngongole ya matalente 10,000 [omwe ndi madinari 60 miliyoni] kwa mfumuyo.
25 Koma popeza kuti analibe choti apereke pobweza ngongoleyo, mbuye wake analamula kuti mwamuna ameneyu, mkazi wake, ana ake komanso zonse zimene anali nazo zigulitsidwe ndi kum’bwezera ndalama zake.+
26 Pamenepo kapoloyu anagwada pansi ndi kuyamba kumuweramira n’kunena kuti, ‘Ndilezereniko mtima chonde, ndidzakubwezerani zonse.’
27 Izi zinamvetsa chisoni mbuyeyo ndipo anamusiya kapoloyo+ ndi kumukhululukira ngongole yake ija.+
28 Koma kapoloyo atatuluka anakumana ndi kapolo mnzake amene iye anamukongoza madinari 100.+ Iye anamugwira ndi kumukanyanga pakhosi, n’kunena kuti, ‘Bweza ngongole ija mwamsanga.’
29 Kapolo mnzakeyo anagwada pansi ndi kuyamba kumudandaulira kuti, ‘Mundilezereko mtima chonde,+ ndidzakubwezerani.’
30 Koma iye sanalole, ndipo anapita kukam’pereka kundende mpaka pamene adzabweze ngongoleyo.
31 Akapolo anzake ataona zimene zinachitikazo, anamva chisoni kwambiri ndipo anapita kwa mbuye wawo ndi kukafotokoza zonse zimene zinachitika.+
32 Ndiyeno mbuye wakeyo anamuitanitsa ndi kumuuza kuti, ‘Kapolo woipa iwe, ine ndakukhululukira ngongole yonse ija utandidandaulira.
33 Kodi nawenso sukanam’chitira chifundo+ kapolo mnzako, monga momwe ine ndinakuchitira chifundo?’+
34 Pamenepo mbuye wakeyo anakwiya,+ ndipo anamupereka kwa oyang’anira ndende, mpaka pamene adzabweze ngongole yonse.
35 Mofanana ndi zimenezi,+ Atate wanga wakumwamba adzathana ndi inu ngati aliyense wa inu sakhululukira m’bale wake ndi mtima wonse.”+
Patsani ena
Patsani ena
Mateyu 18
Baibulo la Dziko Latsopano la Malemba Opatulika
https://www.jw.org/finder?docid=1011452&Book=40&Chapter=18&wtlocale=CN&srcid=share
Chichewa
mailto:?body=Werengani Baibulo Pawebusaitiyi%0a%0ahttps%3A%2F%2Fwww.jw.org%2Ffinder%3Fdocid%3D1011452%26Book%3D40%26Chapter%3D18%26wtlocale%3DCN%26srcid=share&subject=Werengani Baibulo Pawebusaitiyi
https://assetsnffrgf-a.akamaihd.net/assets/m/1011208/univ/wpub/1011208_univ_sqr_xl.jpg


text:
Kodi mungakonde kuwerenga nkhaniyi mu %%?
Baibulo la pa Intaneti
BAIBULO LA DZIKO LATSOPANO LA MALEMBA OPATULIKA
Kodi mungakonde kuwerenga nkhaniyi mu %%?
28 Titapulumuka choncho, tinamva kuti chilumbacho chimatchedwa Melita.+
2 Ndipo anthu olankhula chinenero chachilendo kumeneko anatisonyeza kukoma mtima kwapadera.+ Iwo anasonkha moto ndi kutilandira bwino tonse chifukwa kunali kugwa mvula ndiponso kuzizira.+
3 Koma pamene Paulo anatola kamtolo ka nkhuni ndi kukaika pamoto, panatuluka njoka ya mphiri chifukwa cha kutentha ndipo inaluma ndi kukanirira kudzanja la Paulo.
4 Anthu achinenero chachilendowo ataona njoka yapoizoni ikulendewera kudzanja lake, anayamba kuuzana kuti: “Ndithu munthu uyu ndi wopha anthu, chifukwa ngakhale wapulumuka panyanja, chilungamo sichinamulole kuti akhalebe ndi moyo.”
5 Koma iye anakutumulira njoka yapoizoniyo pamoto, ndipo sinamuvulaze.+
6 Iwo anali kuyembekezera kuti atupa kapena agwa mwadzidzidzi n’kufa. Koma atayembekezera nthawi yaitali n’kuona kuti palibe choopsa chimene chikumuchitikira, anasintha maganizo awo ndi kuyamba kumunena kuti ndi mulungu.+
7 Tsopano pafupi ndi malo amenewa, panali minda ya munthu woyang’anira chilumbacho, dzina lake Papuliyo. Iyeyu anatilandira ndi kutichereza bwino kwambiri masiku atatu.
8 Koma kunapezeka kuti bambo ake a Papuliyo anali chigonere akuvutika ndi malungo komanso kamwazi. Choncho Paulo analowa mmene bambowo anali ndi kupemphera, ndipo anasanjika manja ake+ pa iwo ndi kuwachiritsa.+
9 Izi zitachitika, anthu ena onse pachilumbacho amene anali kudwala, nawonso anabwera kwa iye ndipo anawachiritsa.+
10 Iwo anatilemekeza mwa kutipatsa mphatso zambiri, komanso pamene tinali kunyamuka ulendo wathu, anatipatsa zinthu zochuluka zimene tinali kuzisowa.
11 Patapita miyezi itatu, tinanyamuka pangalawa ya ku Alekizandiriya.+ Ngalawa imeneyi inaima pachilumbapo kuyembekezera kuti nyengo yachisanu ithe, ndipo inali ndi chizindikiro cha “Ana Amapasa a Zeu.”
12 Kenako tinafika padoko ku Surakusa ndipo tinakhala pamenepo masiku atatu.
13 Pochoka kumeneko, tinazungulira ndi kukafika ku Regio. Patapita tsiku limodzi, kunayamba kuwomba mphepo ya kum’mwera, ndipo pa tsiku lachiwiri tinafika ku Potiyolo.
14 Kumeneko tinapeza abale ndipo anatichonderera kuti tikhale nawo masiku 7. Kenako tinapitiriza ulendo kulowera ku Roma.
15 Abale akumeneko atamva za ife, anabwera kudzatichingamira ku Msika wa Apiyo ndi ku Nyumba Zitatu za Alendo. Paulo atawaona, anayamika Mulungu, ndipo analimba mtima.+
16 Pamapeto pake, titalowa mu Roma, Paulo analoledwa+ kumakhala yekha ndi msilikali womulondera.
17 Patapita masiku atatu, Paulo anasonkhanitsa akuluakulu a Ayuda. Atasonkhana pamodzi, anawauza kuti: “Amuna inu, abale anga, ngakhale kuti sindinachite kanthu kotsutsana ndi anthu kapena mwambo wa makolo athu,+ ndinagwidwa mu Yerusalemu ndi kuperekedwa m’manja mwa Aroma monga mkaidi.+
18 Ndipo iwowa atafufuza,+ anali ofunitsitsa kundimasula,+ pakuti sanapeze chifukwa mwa ine choyenera chilango cha imfa.+
19 Koma Ayuda atapitiriza kutsutsa zimenezo, ndinakakamizika kupempha+ kudzaonekera kwa Kaisara, komatu sikuti ndinali ndi kanthu koti ndidzaneneze mtundu wanga ayi.
20 Pa chifukwa chimenechi, ndinapempha kuti ndikuoneni ndi kulankhula nanu, pakuti ndamangidwa ndi unyolo uwu+ chifukwa cha chiyembekezo+ cha Isiraeli.”
21 Iwo anamuyankha kuti: “Ife sitinalandire makalata alionse ochokera ku Yudeya onena za iwe. Palibenso aliyense mwa abale amene afika kuno, amene wanena kapena kukambapo choipa chilichonse chokhudza iwe.
22 Komabe tikufuna kumva maganizo ako, chifukwa kunena zoona, ife tonse timadziwa kuti gulu lampatuko limeneli+ amalinenera zoipa kwina kulikonse.”+
23 Pamenepo iwo anapangana naye tsiku, ndipo anabwera mwaunyinji kumene iye anali kukhala. Chotero kuyambira m’mawa mpaka madzulo, anawafotokozera nkhani yonse pochitira umboni mokwanira za ufumu wa Mulungu.+ Anachitira umboniwo mwa kugwiritsa ntchito mfundo zokopa zokhudza Yesu, kuchokera m’chilamulo cha Mose+ ndi mu Zolemba za aneneri.+
24 Ena anayamba kukhulupirira+ zimene ananenazo, koma ena sanakhulupirire.+
25 Choncho, popeza anali kutsutsana okhaokha, anayamba kuchoka, koma Paulo ananenabe mawu amodzi awa:
“Mzimu woyera unanena zoona kwa makolo anu kudzera mwa Yesaya mneneri.
26 Mzimuwo unati, ‘Pita ukauze anthu awa kuti: “Kumva mudzamva ndithu, koma osazindikira ngakhale pang’ono. Kupenya mudzapenya ndithu, koma osaona ngakhale pang’ono.+
27 Pakuti anthu awa aumitsa mtima wawo, ndipo amva ndi makutu awo koma osalabadira. Iwo atseka maso awo, kuti asaone ndi maso awo, asamve ndi makutu awo ndi kuti asazindikire ndi mtima wawo n’kutembenuka kuti ine ndiwachiritse.”’+
28 Chotero dziwani kuti njira ya Mulungu yopulumutsira anthu, yatumizidwa kwa anthu a mitundu ina.+ Ndipo mosakayikira, iwo adzaimvetsera.”+
29 ——
30 Choncho Paulo anakhalabe m’nyumba yake yolipira kwa zaka ziwiri zathunthu,+ ndipo onse obwera kudzamuona anali kuwalandira ndi manja awiri.
31 Anali kuwalalikira za ufumu wa Mulungu ndi kuwaphunzitsa za Ambuye Yesu Khristu, mwaufulu wonse wa kulankhula+ popanda choletsa.
Patsani ena
Patsani ena
Machitidwe 28
Baibulo la Dziko Latsopano la Malemba Opatulika
https://www.jw.org/finder?docid=1011452&Book=44&Chapter=28&wtlocale=CN&srcid=share
Chichewa
mailto:?body=Werengani Baibulo Pawebusaitiyi%0a%0ahttps%3A%2F%2Fwww.jw.org%2Ffinder%3Fdocid%3D1011452%26Book%3D44%26Chapter%3D28%26wtlocale%3DCN%26srcid=share&subject=Werengani Baibulo Pawebusaitiyi
https://assetsnffrgf-a.akamaihd.net/assets/m/1011208/univ/wpub/1011208_univ_sqr_xl.jpg


text:
Mutu 7
Kodi Misonkhano Yathu Imachitika Bwanji?
Pamisonkhano ya Akhristu oyambirira, ankaimba nyimbo, kupemphera, kuwerenga komanso kukambirana Malemba, ndipo sipankachitika miyambo iliyonse yamakolo. (1 Akorinto 14:26) Masiku ano, misonkhano ya Mboni za Yehova imachitikanso chimodzimodzi.
Timalandira malangizo othandiza ochokera m’Baibulo. Pa mapeto pa mlungu, mpingo uliwonse umasonkhana kuti umvetsere nkhani ya m’Baibulo ya mphindi 30. Nkhaniyi imatithandiza kudziwa mmene tingagwiritsire ntchito Malemba pa moyo wathu komanso imatithandiza kuona mmene malembawo akugwirizanira ndi zimene zikuchitika panopa. Pa nthawiyi, tonse timayenera kutsegula Baibulo lathu n’kumawerenga limodzi ndi munthu amene akukamba nkhaniyo. Nkhaniyo ikatha, timakhala ndi Phunziro la “Nsanja ya Olonda,” lomwe limachitika kwa ola limodzi. Phunziro limeneli limachitika pogwiritsira ntchito magazini yophunzirira ya Nsanja ya Olonda, ndipo aliyense mu mpingo amakhala ndi mwayi wopereka ndemanga zake. Phunziro limeneli limatithandiza kugwiritsa ntchito malangizo a m’Baibulo pa moyo wathu. Mlungu uliwonse mipingo yonse ya Mboni za Yehova yoposa 110,000 padziko lonse, imaphunzira nkhani yofanana.
Timathandizidwa kuti tikhale aphunzitsi aluso. Tsiku lina mlungu womwewo timachita misonkhano itatu. Msonkhano woyamba ndi Phunziro la Baibulo la Mpingo, lomwe limakhala la mphindi 30. Msonkhano umenewu umachitika pokambirana mafunso ndi mayankho ndipo umatithandiza kumvetsa bwino mfundo za m’Malemba komanso maulosi a m’Baibulo. Msonkhano wachiwiri ndi Sukulu ya Utumiki wa Mulungu, ya mphindi 30. Sukuluyi imayamba ndi kukambirana mfundo za m’Baibulo zochokera m’gawo lina limene anthu onse mumpingo amakhala atawerenga kale. Kenako, anthu amene analembetsa m’sukuluyi amakamba nkhani zawo zazifupi. Munthu amene akutsogolera sukulu amaona zimene wokamba nkhani akufunika kukonza n’cholinga chomuthandiza kuti aziwerenga bwino komanso kuphunzitsa mwaluso. (1 Timoteyo 4:13) Pamapeto pake timakhala ndi Msonkhano wa Utumiki, womwe umakhala wa mphindi 30. Pamsonkhanowu pamakhala nkhani, zitsanzo komanso kufunsa anthu mafunso, zomwe zimatithandiza kukhala aluso pophunzitsa ena Baibulo.
Mukadzabwera kumisonkhano yathu, sitikukayikira kuti mudzasangalala ndi maphunziro apamwamba ochokera m’Baibulo.
Kodi mungayembekezere kudzaphunzira zotani kumisonkhano ya Mboni za Yehova?
Pa misonkhano yathu ya mlungu ndi mlungu, kodi ndi msonkhano uti umene mungakonde kudzapezekapo?
Onaninso
Kodi pa Nyumba ya Ufumu Pamachitika Zotani?
Onani mkati mwa Nyumba ya Ufumu kuti mudziwe zimene zimachitika.
Kodi Mipingo ya Mboni za Yehova Imayendetsedwa Bwanji?
Werengani nkhaniyi kuti mudziwe mmene mipingo yathu imalandirira malangizo.


text:
Kodi Chimachitika N’chiyani Munthu Akamwalira?
Yankho la m’Baibulo
Baibulo limanena kuti: “Amoyo amadziwa kuti adzafa, koma akufa sadziwa chilichonse.” (Mlaliki 9:5; Salimo 146:4) Choncho tikamwalira timakhala kuti kulibeko. Munthu wakufa satha kuganiza, kuchita kanthu kapena kumva chilichonse.
“Kufumbiko udzabwerera”
Mulungu anafotokoza zimene zimachitika tikamwalira pamene analankhula ndi munthu woyambirira Adamu. Chifukwa chakuti Adamu sanamvere, Mulungu anamuuza kuti: “Popeza ndiwe fumbi, kufumbiko udzabwerera.” (Genesis 3:19) Mulungu asanalenge Adamu “kuchokera kufumbi lapansi,” Adamuyo kunalibe. (Genesis 2:7) Choncho Adamu atamwalira, anabwerera kufumbi ndipo anasiya kukhala ndi moyo.
Izi ndi zimenenso zimachitikira anthu amene amamwalira masiku ano. Ponena za nyama ndi anthu omwe, Baibulo limati: “Zonse zinachokera kufumbi ndipo zonse zimabwerera kufumbi.”—Mlaliki 3:19, 20.
Anthu ena adzaukitsidwa
Baibulo nthawi zambiri limayerekezera imfa ndi tulo. (Salimo 13:3; Yohane 11:11-14; Machitidwe 7:60) Munthu amene akugona tulo tofa nato sadziwa zinthu zimene zikuchitika. N’chimodzimodzinso ndi akufa. Iwo sadziwa chilichonse. Komabe, Baibulo limatiuza kuti Mulungu ali ndi mphamvu zoukitsa akufa, ngati kuti anali m’tulo, kuti akhaleso ndi moyo. (Yobu 14:13-15) Kwa anthu amene Mulungu adzawaukitse, imfa sidzakhala mapeto a zonse.
Onaninso
Kodi Pali Chiyembekezo Chotani Chokhudza Anthu Amene Anamwalira?
Kodi chimachitika n’chiyani munthu akamwalira? Kodi abale athu amene anamwalira tidzawaonanso?
Kodi Munthu Akafa Amapita Kuti?
Werengani nkhaniyi kuti mumve zimene Baibulo limanena zokhudza kumene kuli akufa komanso chifukwa chake timafa.


text:
ZENGAMING
Zengaming ndi arena Intaneti potsimikizira-Menyani: Global zolawula. Momwe ntchito ndi inu lowani ndi SteamID wanu, kulowa 'CSGO Mopikisana m'bwalomo' ndi kumadula 'Mutu Mutu - Play Tsopano'
Inu mwachionekere ayenera potsimikizira-Menyani:Pitani Mpweya wotentha kuchita chilichonse cha, koma inu kukhazikitsa makina payekha ndi yosavuta clickable batani kwa kujowina. Chabe alemba pa batani mutasonkhanitsa chikugwirizana ndi machesi ndi inu kusewera motsutsana player weniweni.
Ine kuvomereza, ndi mwachilungamo zovuta, koma munthu amene anakhala padziko 400 hours mu CSGO, Ndimasangalala nazo. izo zimatengera inu amene chikufanana ndi. Muli kuwina 8 zipolopolo za masewero, ndipo inu totaled 10 Kuyamikira. Ngati mutaye, inu kupeza kanthu, koma inu Musataye kanthu kaya.
Kenako mungathere mfundo zimenezi pa zinthu CSGO, amene kachiwiri si ndalama, koma ndi njira wokongola zosangalatsa kupeza chinthu chamtengo wapatali.
zengaming.co/
ZENGAMING


text:
NTCHITO YOLALIKIRA NDI KUPHUNZITSA PADZIKO LONSE
Oceania
MAYIKO 29
CHIWERENGERO CHA ANTHU 39,508,267
OFALITSA 96,088
MAPHUNZIRO A BAIBULO 63,333
“Tsopano Ndimamvetsa Zomwe Zikunenedwa”
Freda, yemwe ndi wosamva, anasangalala kwambiri atamva kuti iyeyo ndi mlongo amene amamuphunzitsa Baibulo azisonkhana ndi mpingo woyamba wa chinenero chamanja ku Papua New Guinea. Mpingowu unakhazikitsidwa pa March 1, 2013 ndipo Freda akuona kuti tsopano amamvetsa bwino zimene zikunenedwa pa misonkhano kusiyana ndi mmene ankachitira poyamba. Zili choncho chifukwa tsopano safunikanso kugwiritsa ntchito mabuku koma amangoyang’ana munthu amene akulankhula m’chinenero chamanja kupulatifomu. Zimenezi zinamuthandiza kuchotsa manyazi ndipo tsopano amayankha pa misonkhano komanso kuchita mbali zina. Freda anakhala wofalitsa wosabatizidwa mu April 2013 ndipo akulimbikitsa ena omwenso ndi osamva kuti azipezeka pa misonkhano. Nthawi zambiri Freda amalira akakhala pa misonkhano. Atamufunsa chifukwa chake amachita zimenezi, iye anayankha kuti: “Ndikusangalala kwambiri chifukwa tsopano ndimamvetsa zomwe zikunenedwa.”
Anakwera M’galimoto Yolakwika
Tsiku lina Barbara, yemwe amakhala ku Australia, ankapita mu utumiki pa galimoto yake. Kenako anaima pamalo ena kuti aone ngati watenga buku lina limene ankafuna kukapatsa munthu pa ulendo wobwereza. Koma mwadzidzidzi, anangoona mayi wina watsegula chitseko cha galimotoyo, n’kulowa.
Modabwa, Barbara anauza mayiyo kuti: “Mayi, ndikuona ngati mwakwera galimoto yolakwika.”
Mayiyo anati: “Pepani, ndimaganiza kuti ndi galimoto ya amayi enaake, yomwe ndimakwera.” Mayiyu ataona magazini a Nsanja ya Olonda ndi Galamukani! omwe anali m’galimotomo anati: “Panali amayi enaake awiri amene ankandiphunzitsa Baibulo, ndipo ankandipatsa magazini ngati amenewa.” Barbara anapatsa mayiyo magazini ndipo kenako anayamba kuphunzira naye Baibulo.
“Makalata Ochokera kwa Mulungu”
Violet, ndi mlongo wa zaka 82 yemwe amakhala mumzinda wa Christchurch ku New Zealand ndipo amadwaladwala. Mlongoyu amakonda kulemba makalata n’kumatumiza m’zipatala ndi malo amene amasungirako okalamba ndipo amaikamo mabuku othandiza kuphunzira Baibulo. Manesi amene amapereka makalatawa kwa anthu okalamba, ananena kuti anthu achikulirewo amasangalala kwambiri ndi makalatawa ndipo amati ndi ochokera kwa Mulungu. Ena amati akawerenga kalata ndi buku limene alandira, amasinthana ndi anzawo ndipo enanso amawerenga mokweza n’cholinga choti anzawo amene satha kuona bwino azimva nawo. Manesiwa ananenanso kuti anthu amene amalandira makalata ndi mabukuwa, amakhala odekha, osangalala komanso amakhala bwino ndi anzawo kusiyana ndi amene salandira mabukuwa. Violet anati: “Ndikuona kuti Yehova akundigwiritsabe ntchito kuthandiza ena. Kuuza ena choonadi pogwiritsa ntchito njira imeneyi, kumandilimbikitsa kwabasi.”
Anawerenga Nkhani Yonena za Maluwa
Loweruka lina m’mawa, mlongo wina wa pachilumba cha Saipan, dzina lake Bernie ankafuna kupatsa magazini atsopano a Nsanja ya Olonda mtsikana wa pakoleji ina, dzina lake Bernadette. Koma anadabwa kwambiri mtsikanayo atayankha kuti: “Ndawerenga kale magazini amenewo.” Ndiyeno Bernie anatenga magazini ena m’chikwama chake kuti am’patse, koma mtsikanayo anayankhanso kuti: “Amenewanso ndawawerenga kale.” Bernie anadabwa kwambiri ndi zimenezi ndipo anamufunsa kuti: “Mwawapeza kuti magazini amene mwawerengawo? Kapena ndinu mlongo ndipo mwangobwera kumene kudera lino?” Bernadette anayankha kuti si wa Mboni koma anali atawerenga magaziniwo pa Intaneti. Iye anati tsiku lina ankafufuza pa Intaneti zokhudza maluwa enaake ndipo analemba dzina la maluwawo. Anadabwa patabwera nkhani yakuti, “Maluwa Okongola Mokopa a ku Africa” imene ili mu Galamukani! ndipo ikupezekanso pa webusaiti yathu. Bernadette anauza Bernie kuti anasangalala kwambiri ndi nkhaniyo moti anaganiza zofufuza zinthu zinanso pa webusaitiyi. Poyamba ankangofufuza zokhudza zomera ndi nyama koma kenako anapeza mfundo zochititsa chidwi zokhudza Baibulo. Bernie ataona kuti Bernadette ali ndi chidwi, anamupempha kuti aziphunzira naye Baibulo ndipo pa ulendo wotsatira anamupititsira buku lakuti, Kodi Baibulo Limaphunzitsa Chiyani Kwenikweni? Pa ulendo wachitatu, anayamba kuphunzira mutu woyamba wa m’bukuli. Bernadette anapita patsogolo mofulumira moti anabatizidwa mu November 2012 patangotha chaka chimodzi chokha. Chifukwa cha zimenezi, anzake ankamunena moseka kuti “anathamangira” m’choonadi. Apatu n’zoonekeratu kuti webusaiti yathu inamuthandiza kuti aphunzire choonadi.


text:
ZIMENE ACHINYAMATA AMAFUNSA
Zimene Zingakuthandizeni Mukatha Msinkhu
“Pamakhala mavuto ambiri mtsikana akangotha msinkhu. Zimapweteka, umadziona ngati wauve, komanso umabalalika. Tingati umaona kuti chilichonse n’choipa.”
—Oksana.
“Ndinkati ndikasangalala, pasanapite nthawi ndinkapezeka kuti ndakhumudwa. Sindikudziwa ngati zimenezi zimachitikiranso anyamata ena koma ineyo zinkandichitikira.”
—Brian.
Zimene zimachitika munthu akatha msinkhu tingaziyerekezere ndi zimene zimachitika ukamatsika malo otsetsereka kwambiri utakwera njinga. Zimakhala zosangalatsa koma zochititsa mantha. Ndiye kodi mungapirire bwanji mavuto amene amakhalapo munthu akatha msinkhu?
Kodi kutha msinkhu n’kutani?
Kunena mwachidule, kutha msinkhu ndi nthawi imene maganizo komanso thupi la munthu zimayamba kusintha kwambiri posonyeza kuti akukula. Pa nthawiyi, thupi lanu limayamba kukhwima kuti mudzathe kubereka.
Komatu zimenezi sizikutanthauza kuti mumakhala mutafika msinkhu woti n’kukhala ndi mwana. Kutha msinkhu kumangokhala chizindikiro chakuti mwachoka ku umwana ndipo mukukula. Zinthu zina zimene zimasintha pa nthawiyi zingakhale zosangalatsa koma zina zingakukhumudwitseni.
Kuyankha Mafunso: Tchulani zaka zimene munthu ayenera kutha msinkhu.
8
9
10
11
12
13
14
15
16
Yankho: Zaka zonsezi zikhoza kukhala zoyenera kuti munthu athe msinkhu.
Choncho simuyenera kuda nkhawa ngati mwafika zaka 15 kapena 16 koma simunathe msinkhu. Komanso simuyenera kuda nkhawa ngati simunakwanitse zaka 10 koma mwatha kale msinkhu. Munthu aliyense amatha msinkhu pa zaka zosiyana ndi wina.
Zimene zimasintha m’thupi
Pa nthawiyi thupi limakula mofulumira. Koma vuto n’lakuti ziwalo zonse za thupi lanu sizikula pa nthawi yofanana. Izi zimachititsa kuti munthu azivutika kuchita zinthu zina bwinobwino. Koma musamadandaule, chifukwa nthawiyi ikadzadutsa vutoli lidzatha.
Munthu akatha msinkhu, pamakhala zinthu zingapo zimene zimasintha.
Zimene zimachitikira anyamata:
Maliseche amakula
Amamera ndevu ndiponso amamera tsitsi kukhwapa komanso malo ena
Mawu amasintha
Chilakolako chofuna kugonana chimakula ndipo nthawi zina amatha kutuluka umuna pogona
Zimene zimachitikira atsikana:
Amamera mabere
Amamera tsitsi kukhwapa ndiponso malo ena
Amayamba kusamba
Zimene zimachitikira anyamata ndi atsikana omwe:
Amayamba kutulutsa fungo chifukwa cha mabakiteriya amene amakhala m’thukuta.
Zimene zingakuthandizeni: Mukhoza kuchepetsa fungolo mukamasamba kawirikawiri komanso kugwiritsa ntchito perefyumu kapena mankhwala oletsa thukuta.
Amachita ziphuphu chifukwa choti mabakiteriya amatsekeredwa m’tiziwalo totulutsa mafuta pakhungu.
Zimene zingakuthandizeni: Mukhoza kuchepetsa vutoli mukamasamba nkhope yanu pafupipafupi komanso kugwiritsa ntchito mankhwala osalalitsa khungu.
Kaganizidwe kamasintha
Zinthu zimene zikusintha m’thupi lanu zingachititsenso kuti musinthe mmene mumachitira zinthu komanso kumvera. Nthawi zina kaganizidwe kanu kakhoza kumasinthasintha.
“Umapezeka kuti tsiku lina ukungolira koma tsiku lotsatira uli bwinobwino. Nthawi ina umakwiya ndipo pena umangodzitsekera m’chipinda chifukwa cha nkhawa.”—Oksana.
Pa nthawiyi, achinyamata ambiri amakhala ndi nkhawa chifukwa amaganiza kuti anthu onse akuyang’ana zimene akuchita ndipo akuwaganizira zoipa. Nkhawayi imakulanso chifukwa choti akusintha kwambiri mmene akuonekera.
“Thupi langa litayamba kusintha, ndinkachita manyazi moti sindinkakonda kuima mowongoka ndipo ndinkavala zovala zazikulu. Ndinkadziwa chifukwa chake thupi langa likusintha komabe sizinkandisangalatsa ndipo ndinkangoona ngati si thupi langa.”—Janice.
Chinanso chimene chimasintha kwambiri ndi mmene amaonera anthu amene si anyamata kapena atsikana anzawo.
“Ndinasiya kuganiza kuti anyamata onse ndi ovuta. Ndinayamba kukopeka ndi anyamata ena moti ndinkaona kuti akhoza kukhala zibwenzi zanga. Ndikamacheza ndi anzanga, nkhani inkangokhala yofunsana kuti, ‘Kodi iwe amakusangalatsa ndi uti?’”
—Alexis.
Pa nthawi imeneyi, achinyamata ena amatha kukopeka ndi munthu amene ndi mnyamata kapena mtsikana mnzawo. Izi zikakuchitikirani, musamaganize kuti ndi mmene zidzakhalire nthawi zonse. Tikutero chifukwa nthawi zambiri munthu akakula amasiya kukopeka ndi anyamata kapena atsikana anzake.
“Nthawi zonse ndinkadziyerekezera ndi anyamata anzanga ndipo izi zinachititsa kuti ndiyambe kukopeka nawo. Koma patapita nthawi ndinayamba kukopeka ndi atsikana. Panopa sindikopekanso ndi anyamata anzanga.”
—Alan.
Zoyenera kuchita
Yesetsani kuona zinthu moyenera. Kusintha kumene kumachitika munthu akatha msinkhu n’koyenera pa moyo wa munthu aliyense. Mukhoza kulimbikitsidwa mukaganizira mawu amene Davide anauza Mulungu. Anati: “Munandipanga modabwitsa ndipo zimenezi zimandichititsa mantha.”—Salimo 139:14.
Musamadziyerekezere ndi anthu ena ndipo musamaganizire kwambiri za kaonekedwe kanu. Paja Baibulo limati: “Munthu amaona zooneka ndi maso, koma Yehova amaona mmene mtima ulili.”—1 Samueli 16:7.
Yesetsani kuchita masewera olimbitsa thupi ndiponso kupuma mokwanira. Kugona mokwanira kungakuthandizeni kuchepetsa vuto lopsa mtima, kukhala wokhumudwa kapena kuda nkhawa.
Musamadzikayikire. Si zoona kuti anthu onse akuyang’ana zimene mukuchita. Musamadandaule anthu akanena zinthu zokhudza mmene mwasinthira. Baibulo limati: “Usamaganizire kwambiri mawu onse amene anthu amalankhula.”—Mlaliki 7:21.
Yesetsani kukhala wodziletsa kuti chilakolako chofuna kugonana chisamakulamulireni. Baibulo limati: “Thawani dama. . . . Amene amachita dama amachimwira thupi lake.”—1 Akorinto 6:18.
Kambiranani ndi makolo anu kapena munthu wina wachikulire yemwe mumamudalira. N’zoona kuti poyamba mungachite manyazi. Koma malangizo amene angakupatseni angakuthandizeni kwambiri.—Miyambo 17:17.
Mfundo yofunika kwambiri: Munthu akatha msinkhu amakumana ndi mavuto osiyanasiyana. Komabe pa nthawiyi munthu amakula m’njira zosiyanasiyana. Thupi lake limakula ndipo amayamba kuganiza ngati munthu wamkulu. Pa nthawiyi akhozanso kulimbitsa ubwenzi wake ndi Yehova.—1 Samueli 2:26.


text:
SEPTEMBER 24, 2014
ERITREA
Kodi Anthu Amene Atha Zaka 20 Ali M’ndende ku Eritrea Adzatuluka?
Zaka 20 zapitazo, boma la Eritrea linamanga anyamata atatu ndi kuwatsekera m’ndende ya Sawa, ndipo akukhala mozunzika mpaka pano. Anthuwa akungosungidwa popanda kuwazenga mlandu kukhoti. N’chifukwa chiyani anthuwa akuchitiridwa zinthu zopanda chilungamo chonchi?
Paulos Eyassu, Negede Teklemariam, ndi Isaac Mogos ndi a Mboni za Yehova ndipo anakana kulowa usilikali chifukwa chotsatira zimene amakhulupilira. Akanaimbidwa mlandu wokana kulowa usilikali, bwenzi atapatsidwa zaka zoti akakhale kundende. Panopa, Paulos ali ndi zaka 41, Negede ali ndi zaka 38 ndipo Isaac alinso ndi zaka 38. Iwowa athera zaka za unyamata zonse ali m’ndende. Zimenezi zachititsa kuti asakhale ndi mwayi wokwatira, wokhala ndi ana, wosamalira makolo awo, wochita zomwe akufuna komanso wolambira ndi Akhristu anzawo.
Anyamatawa anamangidwa pa September 24, 1994 ndipo akhala akuzunzidwa kwambiri ndi oyang’anira ndende ya Sawa. Koma zaka zaposachedwapa, oyang’anira ndendewa asiya kuzunza anyamatawa ndipo kulimba mtima kwawo potsatira zimene amakhulupilira kwapangitsa kuti oyang’anira akaidi aziwalemekeza.
A Mboni enanso akukhala mozunzika kundende
Dziko la Eritrea ndi limene likuzunza kwambiri a Mboni za Yehova kuposa dziko lina lililonse. Ndipotu mmene nkhaniyi inkalembedwa n’kuti a Mboni 73 kuphatikizapo azimayi, ana ndiponso okalamba ali m’ndende. Ambiri mwa anthuwa amakhala mozunzika chifukwa cha nyengo yoipa, kusowa zakudya zamagulu onse, madzi ndiponso kuzunzidwa ndi oyang’anira ndende. A Mboni za Yehova enanso atatu anatsekeredwa m’ndende ya Sawa kwa zaka zoposa 10 koma Paulos, Negede, komanso Isaac ndi a Mboni amene akhala kwambiri m’ndende kuposa a Mboni onse ku Eritrea.
Mayiko ndi mabungwe ena akhala akupempha boma la Eritrea kuti lisiye kuchitira nkhanza zipembedzo
Mayiko ndi mabungwe ena akudziwa bwino zokhudza nkhanza zimene dziko la Eritrea limachitira a Mboni za Yehova komanso zipembedzo zina zing’onozing’ono.
Kuyambira mu 2004, dipatimenti yoona za ubale wa dziko la United States ndi mayiko ena yakhala ikunena kuti dziko la Eritrea ndi limodzi mwa ‘mayiko odetsa nkhawa kwambiri,’ zomwe zikutanthauza kuti ndi dziko limene boma lake limaphwanya kapena kulola anthu ena kuphwanya ufulu wa chipembedzo wa anzawo mochita kukonzekera, mwankhanza kwambiri komanso nthawi zonse.
Bungwe loona za ufulu wa anthu la United Nations, ndi lokhudzidwa kwambiri chifukwa cha “zimene akuluakulu a dziko la Eritrea akuchita pophwanya mwankhanza ufulu wa anthu omwe ndi nzika zawo zomwe.” Bungweli likupempha boma la Eritrea “kuti lizilemekeza ufulu wa munthu aliyense . . . wonena maganizo ake, wotsatira chikumbumtima, wosankha chipembedzo komanso zimene akufuna kukhulupirira.”
Lipoti lapachaka la mu 2014, lomwe linatulutsidwa ndi bungwe lina la ku America loona za ufulu wa zipembedzo, linati: “Ufulu wachipembedzo ukuphwanyidwa kwambiri makamaka kwa . . . A Mboni za Yehova.”
Bungwe lina linanena kuti boma la Eritrea likupitiriza kumanga, kutsekera m’ndende ndi kuzunza anthu a zipembedzo zosadziwika bwino koma “amene akuzunzidwa kwambiri ndi a Mboni za Yehova.”—World Report 2013, Human Rights Watch.
Mu December 2005, bungwe lina loona za ufulu wa anthu linapanga chigamulo chakuti dziko la Eritrea lizilemekeza ufulu wa anthu. Bungweli linanena kuti dziko la Eritrea “nthawi zonse lizipatsa anthu ufulu wozengedwa mlandu mwachilungamo, wolankhula ndi kunena maganizo awo komanso ufulu wochita misonkhano yachipembedzo mwamtendere.”—African Commission on Human and Peoples’ Rights.
A Philip Brumley, omwe amalankhula poimira Mboni za Yehova, ananena kuti: “Tikukhulupirira kuti boma la Eritrea litulutsa m’ndende akaidi onse a Mboni, kuphatikizapo azibambo atatu amene panopa atha zaka 20 ali m’ndende komanso kuti bomali lisiya kuzunza Akhristu anzathu.”


text:
KUPHUNZITSA MWALUSO MU UTUMIKI
Ntchito Yoitanira Anthu Kumsonkhano Wachigawo
Chaka chilichonse timayembekezera mwachidwi phwando la chakudya chauzimu lomwe timasangalala nalo pamisonkhano yachigawo. Pofuna kuti anthu enanso adzalawe ubwino wa Yehova, tidzayesetsa kuitanira anthu ambiri kumsonkhano wachigawo. (Sal. 34:8) M’mipingo yonse, mabungwe a akulu adzasankha njira yabwino yomwe mpingo wawo ungatsatire pogawira timapepalati.
MFUNDO ZOFUNIKA KUZIKUMBUKIRA
Kodi msonkhano wathu udzachitika liti?
Kodi mpingo wathu udzayamba liti ntchito yoitanira anthu kumsonkhano?
Kodi ndi masiku ati amene mpingo wathu uzidzachita misonkhano yokonzekera ntchito yoitanira anthu kumsonkhano?
Kodi ndikufuna kudzakwaniritsa zolinga ziti pa ntchito yoitanira anthuyi?
Kodi ndi anthu ati omwe ndikufuna kudzawaitana?
ZIMENE MUNGANENE
Pambuyo popereka moni munganene kuti:
“Tikugwira ntchito yomwe ikuchitika padziko lonse yoitanira anthu kumsonkhano wofunika kwambiri. Pakapepalaka talembapo nthawi ndi malo omwe msonkhanowu udzachitikire. Tidzasangalala kwambiri kukhala nanu pamsonkhanowu.”
TIDZATHANDIZE ANTHU ACHIDWI
Ngakhale kuti tikufunitsitsa kudzaitanira anthu ambiri kumsonkhanowu, tikufunika kudzathandiza anthu omwe asonyeza chidwi kuti aphunzire zambiri.
Kumapeto kwa mlungu, tingadzagawire kapepalaka limodzi ndi magazini.


text:
Baibulo Lolimba Kwambiri
A Mboni za Yehova amaona kuti Baibulo ndi buku lofunika kwambiri kuposa buku lina lililonse. Nthawi zonse, iwo amaliphunzira komanso amaligwiritsa ntchito pophunzitsa ena za uthenga wabwino wa Ufumu wa Mulungu. (Mateyu 24:14) Zimenezi zimachititsa kuti Mabaibulo awo asamachedwe kutha. Choncho, pokonza Baibulo la Dziko Latsopano la Malemba Opatulika limene linatuluka mu 2013, a Mboni anagwira ntchito yaikulu yoonetsetsa kuti Baibuloli likhale lokongola komanso lolimba kwambiri.
Choncho anthu a Mboni za Yehova amene amayendetsa ntchito yosindikiza mabuku ku Wallkill, m’dera la New York m’dziko la United States of America, anapita kukakambirana za mapulani osindikiza Baibuloli ndi mkulu wa kampani ina yopanga mabuku. A Mboniwo atauza mkuluyo za mapulani awo, iye anawauza kuti: “N’zosatheka kupanga Baibulo limene mukufunalo.” Iye ananenanso kuti: “N’zomvetsa chisoni kuti Mabaibulo ambiri amakhala okongola koma osalimba. Amangokonzedwa m’njira yakuti azioneka bwino akasiyidwa patebulo kapena pashelefu basi.”
Mabaibulo ena a Dziko Latsopano amene anasindikizidwa m’mbuyomu anali osalimba kwenikweni ndipo nthawi zina ankang’ambika kapena kuchoka chikuto, makamaka akamagwiritsidwa ntchito m’nyengo yotentha kwambiri. Motero, ena mwa anthu a Mboni amene amagwira ntchito yosindikiza mabuku, anayamba kufufuza njira yoti asindikize Mabaibulo olimba zedi, amene sangawonongeke ngakhale atamagwiritsidwa ntchito mwakathithi m’nyengo yotentha kapena yozizira kwambiri. Atafufuza, anasindikiza Mabaibulo angapo omwe anawatumiza m’madera osiyanasiyana otentha komanso ozizira kwambiri, n’cholinga choti anthu a Mboni akawagwiritse ntchito mongoyeserera.
Patatha miyezi 6, a Mboni amene amagwira ntchito yosindikiza mabuku aja anaitanitsa Mabaibulo amene anawatumiza m’madera osiyanasiyana, n’cholinga choti awaonenso. Iwo anasintha zina n’zina n’cholinga choti Mabaibulowo akhale olimba, kenako anasindikizanso ena n’kuwatumiza m’madera osiyanasiyana. Mabaibulo onse amene anatumizidwa kuti akayesedwe anali okwana 1,697. Ndipotu panachitika zinthu zina zimene zinayesadi ena mwa Mabaibulowa. Mwachitsanzo, Baibulo lina linaiwalidwa panja mwangozi ndipo linanyowa ndi mvula usiku wonse, ndipo lina linamira m’madzi osefukira a mvula yamphamvu. Zimene zinachitikira Mabaibulo amene ananyowawa komanso Mabaibulo ena onse zinathandiza anthu a Mboni za Yehova omwe amagwira ntchito yosindikiza mabuku kuti adziwe ngati Mabaibulowo anali olimba kwambiri kapena ayi.
Pa nthawi imene ntchito yoyesa Mabaibulo inali m’kati mu 2011, a Mboni anagula makina apamwamba kwambiri osindikizira mabuku komanso okonzera zikuto, omwe anawaika ku Ebina m’dziko la Japan ndiponso ku Wallkill. Cholinga chawo sichinali kungosindikiza Mabaibulo ambiri chabe, koma kuti Mabaibulo omwe angasindikizidwe m’malo awiri onsewa azioneka mofanana.
Mavuto a Zikuto
Chakumayambiriro kwa 2012, ntchito yosindikiza Mabaibulo a Dziko Latsopano amene anatulutsidwa mu 1984 inayambika ku Ebina, Japan komanso ku Wallkill. Mabaibulowa anali ndi zikuto zakuda komanso zameruni, zomwe zinali zofewa koma zosawonongeka msanga. Koma poikira zikuto Mabaibulowa, makina atsopanowa anagwiritsa ntchito guluu ndi kansalu kenakake, zinthu zomwe sanazigwiritse ntchito pa Mabaibulo omwe anayesedwa aja. Choncho kansalu kameneka ndi guluu zinachititsa kuti Mabaibulowo apindike zikuto kwambiri. Zonse zimene anthu ogwira ntchito yokonza Mabaibulowo anachita pofuna kuthana ndi vutoli zinakanika, moti ntchitoyi inaima.
Kampani imene inapanga kansaluko inavomereza kuti kansaluko kakagwiritsidwa ntchito pamodzi ndi guluu popanga zikuto zofewa, pamakhala mavuto oti zikutozo zimapindika. Kampaniyo inavomerezanso kuti n’zovuta kwambiri kuthana ndi vuto limeneli. Koma a Mboniwo sanasinthe n’kuyamba kusindikiza Mabaibulo a zikuto zolimba. Iwo anayesetsabe kufufuza njira yoti asindikizire Mabaibulo a zikuto zofewa, omwe sangawonongeke msanga. Patapita miyezi 4 akuyesera njira zosiyanasiyana, anapeza kansalu kena komanso guluu wamtundu wina. Iwo anatulukira zoti ngati atagwiritsa ntchito zinthu zimenezi pokonza zikuto, zikutozo zingakhale zokongola, zofewa ndiponso sizingawonongeke msanga. Choncho ntchito yosindikiza Mabaibulo ija inayambikanso.
Ntchito Yosindikiza Mabaibulo Inaimitsidwanso
Mu September 2012, anthu omwe ankagwira ntchito yosindikiza Mabaibulo anauzidwa kuti ntchito yosindikiza Mabaibulo amene anatuluka mu 1984 iime kaye. Anauzidwanso kuti atumize kumipingo Mabaibulo onse amene analipo ndipo azidikirira zoti ayambe kusindikiza Baibulo la Dziko Latsopano, lomwe linakonzedwanso. Panakonzedwa zoti Baibulo latsopanoli litulutsidwe pa October 5, 2013, pamsonkhano wapachaka wa bungwe la Watch Tower Bible and Tract Society of Pennsylvania.
Pa August 9, 2013, anthu a Mboni amene akugwira ntchito kumalo osindikizira mabuku ku Wallkill ndi ku Ebina analandira mafailo a Baibulo loti asindikize. Iwo analandira mafailo a Baibuloli kudzera pa kompyuta, ndipo tsiku lotsatira, anayamba ntchito yosindikizayo. Anthuwo anamaliza kusindikiza komanso kuikira chikuto Baibulo loyamba pa August 15. Kenako kwa masiku 7 otsatira, anthuwo anagwira ntchito mwakhama, masana ndi usiku, n’cholinga choti akwanitse kusindikiza, kuikira zikuto, ndiponso kutumiza Mabaibulo oposa 1,600,000, omwe ankafunika kuti munthu aliyense amene angafike pamsonkhano wapachaka uja alandire.
Mabaibulo atsopanowa ndi okongola komanso olimba zedi. Koma chomwe chikuchititsa kuti Mabaibulowa akhale apadera kwambiri ndi uthenga wake, womwe ungathandize anthu kudzapeza moyo wosatha. Patangotha tsiku limodzi chilandirireni Baibuloli, mayi wina wa ku United States analemba kuti: “Panopa ndikumvetsa mawu a Mulungu mosavuta chifukwa ndikugwiritsa ntchito Baibulo latsopanoli.”
Onaninso
Kodi Baibulo Lili Ndi Uthenga Wotani?
Kodi mfundo yaikulu yomwe imapezeka m’Baibulo ndi iti?


text:
Kodi Mungadandaule Ngati Anthu Saona Ntchito Yanu?
BEZALELI ndi Oholiabu ankadziwa ntchito zomangamanga. Paja ali ku Iguputo, ankaumba njerwa zambirimbiri. Koma kenako anapemphedwa kuti agwire ntchito imene inkafunika luso lapadera. Anauzidwa kuti atsogolere pa ntchito yopanga chihema chopatulika. (Eks. 31:1-11) Koma anapanga zinthu zina zokongola kwambiri zimene anthu ambiri sanazione. Kodi iwo ankadandaula ndi zimenezi? Nanga inuyo mumadandaula ngati anthu saona zimene mumachita?
ANTHU OCHEPA CHABE ANKAONA ZIMENE ANAPANGA
Zinthu zina za m’chihema chopatulika zinali zokongola kwambiri. Mwachitsanzo, panali akerubi agolide amene ankakhala pamwamba pa likasa. Mtumwi Paulo ananena kuti akerubiwo anali “aulemerero” posonyeza kuti anali okongola kwambiri. (Aheb. 9:5) Kodi inuyo mukuganiza kuti akerubiwo ankaoneka bwanji?—Eks. 37:7-9.
Zinthu zimene Bezaleli ndi Oholiabu anapanga zikanakhalapobe, bwenzi anthu ambirimbiri akupita kukaziona. Koma pa nthawi imene akerubiwo anapangidwa, ndi anthu ochepa okha amene ankawaona chifukwa ankakhala m’Malo Oyera Koposa. Mkulu wa ansembe yekha ndi amene ankaloledwa kulowa m’malowo kamodzi pa chaka pa Tsiku la Mwambo Wophimba Machimo. (Aheb. 9:6, 7) Choncho iye yekha ndi amene ankaona akerubiwo.
TISAMADANDAULE NGATI ANTHU SAKUYAMIKIRA NTCHITO YATHU
Tiyerekeze kuti inuyo munali Bezaleli kapena Oholiabu ndipo mwagwira ntchitoyi mwaluso kwambiri. Kodi mukanamva bwanji mukaganizira zoti anthu ochepa chabe ndi amene angaone zinthuzo? Anthu ambiri masiku ano amamva bwino pokhapokha ngati anthu ena awayamikira chifukwa cha ntchito imene agwira. Zikatero amaona kuti ntchito yawoyo yayenda bwino. Koma atumiki a Yehova sakhala ndi maganizo amenewa. Iwo amatsanzira Bezaleli ndi Oholiabu ndipo amamva bwino akaona kuti zimene achita zasangalatsa Yehova.
Yesu ali padzikoli, atsogoleri achipembedzo ankakonda kupemphera m’njira yoti anthu ena awaone. Koma Yesu ananena kuti munthu ayenera kupemphera kuti Yehova amve osati kuti anthu amutame. Anati munthu akapemphera m’njira yoyenera, ‘Atate wathu amene amaona kuchokera kosaoneka’ adzamuyankha. (Mat. 6:5, 6) Choncho tiyenera kupemphera kuti tisangalatse Yehova osati anthu. Tikutero chifukwa chakuti maganizo a Yehova ndi ofunika kwambiri kuposa a anthu. N’chimodzimodzi ndi zina zonse zimene timachita potumikira Mulungu. Sitiganiza kuti zayenda bwino pokhapokha ngati ena atiyamikira. M’malomwake timamva bwino tikadziwa kuti tasangalatsa Yehova amene ‘amaona kuchokera kosaoneka.’
Bezaleli ndi Oholiabu atamaliza ntchito yawo “mtambo unayamba kuphimba chihema chokumanako, ndipo ulemerero wa Yehova unadzaza m’chihemacho.” (Eks. 40:34) Uwu unali umboni wakuti Yehova akusangalala ndi zimene achita. Kodi mukuganiza kuti anthu awiriwa anamva bwanji izi zitachitika? Ngakhale kuti mayina awo sanalembedwe pa zinthu zimene anapangazo, iwo ayenera kuti anasangalala podziwa kuti Yehova wawadalitsa pa ntchito imene ankagwira. (Miy. 10:22) Ayenera kuti anasangalalanso kuona kuti zinthuzo zikugwiritsidwa ntchito kwa zaka zambiri potumikira Yehova. Bezaleli ndi Oholiabu akadzaukitsidwa adzasangalala kumva kuti chihemacho chinagwiritsidwa ntchito polambira Mulungu kwa zaka pafupifupi 500.
M’gulu la Yehova mulinso anthu amene amapanga mavidiyo, kukonza nyimbo, kujambula zithunzi, kulemba ndiponso kumasulira mabuku. Mayina a anthu amene amachita zinthu ngati zimenezi sadziwika. Choncho zili ngati anthu saona zimene amachita. Ndi mmene zililinso m’mipingo yoposa 110,000 padziko lonse. Abale ena akamalemba mapepala okhudza ndalama za mpingo sitiwaona. Sitionanso alembi akulemba lipoti la utumiki. Mwinanso sitiona abale ndi alongo ena akugwira ntchito zokonza pa Nyumba ya Ufumu.
Bezaleli ndi Oholiabu sanapatsidwe mamendulo kapena zikalata zosonyeza kuti anagwira ntchito zotamandika. Koma chofunika kwambiri n’chakuti Yehova ankaona zimene anthuwa anachita ndipo ankasangalala nazo. Tiyeni tonse tiziwatsanzira ndipo tizitumikira Yehova modzichepetsa komanso mwakhama.